Kisah Misteri Gereja Beatrice Yang Meletup Pada Tahun 1950

Pada pertengahan abad ke-20, gereja adalah tempat yang penting di Amerika di mana ia merupakan tempat bagi melakukan aktiviti keagamaan dan bersosial.

Perkara yang sama juga berlaku di sebuah bandar kecil bernama Beatrice di Nebraska. Gereja Pembaptis West End di Beatrice merupakan tempat tumpuan yang sentiasa dikunjungi penduduk tempatan terutamanya pada hari Ahad.

Namun, berlakunya satu kejadian di gereja itu yang telah menggemparkan seluruh negara. Ia juga merupakan misteri yang masih diperkatakan sehingga hari ini. Berikut adalah kejadian aneh yang berlaku di Gereja Pembaptis West End di Beatrice.

Seperti gereja-gereja lain di Amerika, Gereja Pembaptis West End juga mempunyai kumpulan koir yang aktif. Mereka akan menyanyikan lagu-lagu ketuhanan pada hari Ahad setiap minggu ketika gereja dipenuhi dengan para hadirin.

Setiap hari, kumpulan itu akan berkumpul di gereja tepat pada jam 7.20 malam bagi menjalani latihan koir bersama. Martha Paul Mitchell yang merupakan ketua koir itu agak tegas dan dia mahukan semua ahli kumpulannya berada tepat pada masanya untuk menjalani latihan.

Kebanyakan ahli kumpulan koir yang tinggal berhampiran gereja juga tidak mempunyai masalah untuk hadir pada waktunya dan kelewatan adalah sesuatu yang amat jarang berlaku.

Pada 1 Mac 1950, paderi gereja Beatrice baru sahaja menghabiskan makan malam dan bersiap-siap untuk ke gereja bersama keluarganya. Namun, kemalangan kecil yang tidak disangka menyebabkan paderi itu terlambat.

Anak perempuannya bernama Marilyn Ruth Klempl telah menumpahkan minuman pada pakaiannya menyebabkan ibunya terpaksa menyiapkan pakaian yang baru.

Setelah siap, keluarga paderi itu bergegas menuju ke Gereja Pembaptis West End. Bagi paderi itu, kelewatannya merupakan perkara yang besar kerana dia sepatutnya berada lebih awal berbanding ahli koir yang lain.

Apabila tiba di gereja tepat pada jam 7.27 malam, alangkah terkejutnya mereka apabila mendapati Gereja Pembaptis West End telah terbakar dan musnah dijilat api. Ia berikutan letupan akibat kebocoran gas yang berlaku di gereja itu.

Terlebih dahulu, paderi telah menghidupkan alat pemanas haba di gereja itu pada jam 4.30 petang akibat musim sejuk sebelum pulang ke rumahnya untuk makan malam. Gas yang keluar dari salah satu paip bocor dipercayai telah terkena api yang dihidupkan paderi sekaligus menyebabkan letupan.

Apabila pihak bomba dan pasukan keselamatan berjaya mengawal kebakaran itu, mereka tidak menjumpai satu pun mayat di dalam runtuhan gereja itu. Rupa-rupanya, tiada siapa yang ada di dalam gereja ketika letupan berlaku.

Paderi juga kehairanan dengan keadaan itu kerana dia menyangka ahli koir yang lain terkorban dalam letupan dan kebakaran itu. Ahli kumpulannya sangat jarang lewat dalam latihan dan dia juga mungkin menjadi mangsa jika tiba tepat pada waktunya.

Tanpa diduga, kesemua 15 orang ahli kumpulan koir gereja Beatrice lewat menghadiri latihan dan tiada seorangpun menjadi korban letupan itu. Ia kedengaran seperti satu kisah dongeng tetapi itulah yang berlaku pada 1 Mac 1950.

Keratan akhbar menceritakan mengapa ahli koir lewat pada 1 Mac 1950

Kisah mereka menjadi tajuk utama akhbar pada hari berikutnya. Malah, setiap ahli koir juga mempunyai alasan masing-masing mengapa mereka lewat pada hari itu. Berikut adalah penjelasan beberapa ahli koir:

Kisah paling menarik adalah mengenai ahli koir bernama Joyce Black Larimore. Dia biasanya antara terawal yang tiba kerana rumahnya terletak hanya seberang jalan daripada gereja.

Pada hari itu, Joyce agak malas untuk bersiap kerana cuaca yang sangat sejuk. Dia cuba melengah-lengahkan masa dengan duduk berbaring di atas sofa.

Joyce juga menganggap cuaca sejuk sebagai alasan munasabah baginya untuk sedikit lewat. Apabila sudah tiba waktunya, Joyce bergegas bangun dan ketika dia membuka pintu rumah, gereja itu meletup.

Joyce mendakwa dia terlihat serpihan kayu gereja berterbangan di udara. Letupan itu begitu kuat sehingga menyebabkan tingkap rumahnya dan rumah berdekatan pecah.

Bunyi letupan itu boleh didengari oleh sebahagian besar penduduk bandar Beatrice. Malah, ia juga menyebabkan berlakunya blackoutdi bandar itu.

Bukan sahaja ahli kumpulan koir Gereja Pembaptisan West End tetapi seluruh Amerika menganggap kejadian itu sebagai satu rahmat dan perlindungan daripada Tuhan.


Kisah Pemenang Pingat Emas Pertama Olahraga India : Neeraj Chopra

Tiada siapa menyangka seorang pemuda bertubuh kurus tinggi lampai dari India, berjaya memenangi pingat emas Olimpik dalam acara rejam lembing.

Neeraj Chopra membuka mata dunia tentang keupayaan dirinya yang mengagumkan, menjadi atlet pertama India memenangi pingat emas dalam acara olahraga Olimpik serta bergelar atlet individu kedua memenangi pingat emas temasya tersebut.

Bagi mereka yang baru mengenali dirinya, pencapaian itu mungkin sesuatu yang di luar jangkaan. Tetapi bagi semua yang mengikuti perkembangan karier beliau - apa yang berlaku di Olimpik Tokyo 2020 adalah sesuatu yang menepati ramalan.

Dari segi populariti, sukan-sukan lain seperti kriket, badminton dan hoki merupakan sukan popular di negara India yang mempunyai populasi lebih 1.36 bilion penduduk. Tidak ramai atlet olahraga India berjaya sampai ke tahap tertinggi dalam acara olahraga.

Kemunculan Neeraj Chopra dalam kejohanan dunia Olahraga IAAF bawah 20 tahun di Poland, mengubah hidup beliau dan memberikan harapan baru kepada India.

Pada usia 18 tahun, Neeraj melakukan balingan hebat sejauh 86.48 meter, mencipta rekod baru dunia bagi kategori bawah 20 tahun sekaligus memecah rekod kebangsaan India.

Hasil kejayaan sulung itu, Neeraj mencatat sejarah menjadi atlet India pertama bergelar pemegang rekod dunia.

Balingan itu membuka mata orang ramai khasnya peminat sukan rejam lembing kerana rekod rejaman yang berjaya dicapai oleh anak muda itu jauh mendahului rekod pemenang pingat emas temasya Olimpik 2012 iaitu 84.58 meter, yang dicatat Keshorn Walcott dari Trinidad dan Tobago.

Reputasi Neeraj terus meningkat selepas memenangi kejohanan olahraga Asia 2017, pingat emas Sukan Komanwel tahun 2018 serta pingat emas kejohanan Sukan Asia 2018 yang dianjurkan di Palembang, Indonesia.

Rentetan kejayaan ini, Neeraj merupakan antara harapan besar India untuk bersinar. Balingannya dalam Olimpik 2020 menamatkan penantian lebih 120 tahun India untuk memenangi apa saja acara olahraga dalam sejarah temasya tersebut.

Apa yang cukup menarik untuk diperkatakan berkenaan Neeraj - karier beliau dalam sukan sebenarnya bermula secara tidak sengaja.

Neeraj lahir pada tahun 1997 di Panipat, Haryana dalam keluarga yang serba kekurangan. Neeraj anak sulung kepada 6 orang adik beradik.

Ayahnya seorang petani dibantu oleh ibunya yang merupakan seorang suri rumah sepenuh masa bertanggungjawab untuk memastikan kebajikan 17 orang keseluruhan ahli keluarga mereka yang duduk di bawah satu bumbung.

Keluarga Neeraj mengamalkan cara hidup yang unik mengikut tradisi masyarakat Hindu, di mana beberapa keluarga dari generasi yang berbeza tinggal bersama-sama dalam satu kediaman.

Semasa kecil Neeraj adalah seorang kanak-kanak yang mempunyai masalah obesiti.

Ketika usianya baru 12 tahun dengan berat badan menghampiri 90kg, Neeraj sudah berhadapan dengan masalah sakit sendi lutut. Kondisi itu tidak menghalang dia bersama rakan-rakan melakukan aktiviti nakal seperti mencuri buah-buahan dan bergaduh.

Walaupun perangainya nakal, tubuhnya yang besar membuatkan Neeraj sering diejek. Melihat anaknya sering dimalukan, ayahnya Satish Kumar merasakan Neeraj wajib menurunkan berat badan.

Dia juga berharap anaknya itu dapat mempunyai hobi baru bagi membentuk disiplin budak itu.

Berikutan ketiadaan fasiliti gimnasium di kampungnya, Neeraj diarahkan ayahnya menghadiri sebuah gimnasium yang terletak 15km dari rumahnya untuk bersenam dengan menaiki bas.

Gimnasium itu terletak dalam kompleks Stadium Shivaji, lokasi tumpuan atlet dan ahli sukan di Panipat bertemu untuk berlatih. Tidak menggemari aktiviti di gimnasium, Neeraj lebih banyak menghabiskan masa menonton atlet-atlet lebih dewasa berlatih.

Dia mula mencuba beberapa jenis sukan olahraga suka-suka tanpa minat, sehinggalah Neeraj bertemu dengan seorang atlet rejam lembing bernama Jaiveer Choudhary di stadium tersebut. Suka melihat apa yang Jaiveer lakukan, Neeraj meminta kebenaran untuk mencuba sukan tersebut.

Dia yang tidak pernah memegang lembing sebelum itu berjaya melakukan balingan sejauh 25 meter - jarak itu dikatakan sukar dicapai tanpa latihan khasnya asas balingan yang betul oleh individu yang kali pertama mencuba.

Mendapati ada sesuatu yang istimewa pada budak gemuk itu yang malas berlari, Jaiveer menawarkan diri untuk melatih Neeraj membolehkan remaja itu mula mempelajari selok-belok sukan tersebut secara lebih mendalam dan serius.

Dari titik inilah kebolehannya mula dikenali sehinggakan Neeraj mula menerima latihan jurulatih-jurulatih bertaraf profesional untuk memastikan kemahirannya yang dikatakan cukup semulajadi, tidak disia-siakan.

Selepas memenangi kejohanan tahun 2016, kerajaan India melalui divisyen raifal Rajputana dalam angkatan tentera India menawarkan jawatan pegawai komisyen muda kepada Neeraj.

Dengan jawatan tersebut, Neeraj mula menerima pendapatan tetap yang banyak membantu meringankan beban kewangan keluarganya disamping turut membolehkan dia fokus kepada latihan, tanpa perlu risau masalah dana lagi.

Kejayaan beliau memenangi pingat emas Olimpik melipatgandakan habuan yang diterima dia dan keluarganya.

Setakat apa yang kita tahu kini, kejayaan merangkul emas Olimpik membolehkan Neeraj menerima hadiah wang tunai berjumlah 13 Crore (sekitar RM7.38 juta) hasil sumbangan badan kerajaan dan derma individu. Kerajaan India juga memberikan beliau jaminan jawatan sebagai penjawat awam kelas Gred 1 atas kejayaannya.

Selain itu jawatannya dalam perkhidmatan tentera juga dikatakan bakal dinaikkan secara automatik. Walaupun kini boleh menarik nafas lega keluar daripada belenggu kemiskinan, Neeraj fokus mahu memperbaiki prestasinya.

Dia belum pernah melakukan balingan melebihi 90 meter dan jarak itu menjadi sasaran utamanya selepas Olimpik 2020.

Rekod dunia kini masih dipegang Jan Zelezny dari Republik Czech, yang melakukan balingan sejauh 98.48 meter tanggal tahun 1996, ketika berusia 30 tahun.

Zelezny dianggap atlet rejam lembing terbaik pernah muncul setakat ini, berjaya melakukan balingan melebihi 95 meter sebanyak 3 kali sepanjang karier serta memecah rekod dunia sebanyak 4 kali.

Neeraj masih mempunyai masa yang cukup untuk memperbaiki rekod peribadi terbaik beliau iaitu 88.06 meter. Dengan latihan yang cukup, tidak mustahil untuk dia melakukannya.

Daripada seorang budak gemuk, pemalas dan nakal, minat dan bakat serta sikap yang berjaya diubah nyata mengubah hidupnya. Dalam tempoh 11 tahun selepas kali pertama memegang lembing, Neeraj kini bergelar juara dunia.

Semuanya bermula kerana dia tak suka nak beriadah bagi menguruskan badannya.


Kenapa Atlet Olimpik Ini Dikecam Seluruh Dunia? - Morhad Amdouni

Sebelum temasya sukan Olimpik Tokyo 2020 melabuhkan tirai, nama atlet Morhad Amdouni tiba-tiba menjadi tular di temasya sukan terbesar di dunia itu.

Namun namanya tular dari sudut negatif di mana kebanyakan daripada mereka warga net dan peminat Olimpik mengecam tindakan yang dilakukan oleh atlet ini dalam acara marathon pada 8 Ogos 2021.

Morhad Amdouni merupakan atlet Perancis yang mewakili negara itu untuk larian jarak sederhana dan jauh. Berusia 33 tahun, Amdouni mempunyai darah Tunisia dan lahir di pulau Corsica, Perancis.

Amdouni membuat penampilan junior antarabangsa beliau dalam acara 1,500 meter di Kejohanan Atletik Junior Dunia 2006 namun tidak melepasi peringkat saringan.

Pada Kejohanan Merentas Desa Eropah 2006, Amdouni menduduki tempat ke-12 dalam perlumbaan junior, memberikan pingat gangsa pasukan bersama seorang lagi atlet Perancis bersama Noureddine Smaïl.

Kejayaan terhebat Amdouni di peringkat junior adalah memenangi acara 5,000 meter di Kejohanan Olahraga Junior Eropah 2007 dan Kejohanan Merentas Desa Eropah 2007.

Pada tahun 2008, Amdouni bertanding dalam kategori bawah 23 tahun Kejohanan Merentas Desa Eropah 2008, di mana beliau menamatkan perlumbaan di kedudukan ke-8 dan pasukan Perancis menggondol gangsa.

Pada tahun berikutnya, Amdouni  berlari di pentas senior dunia buat kali pertama tetapi menamatkan perlumbaan di tempat ke-63 di Kejohanan Merentas Desa Dunia IAAF 2009 dan terpilih untuk Kejuaraan Olahraga Dunia 2009.

Dalam musim yang sama, Amdouni  mencatatkan rekod Eropah bawah 23 tahun untuk jarak 3,000 meter dengan catatan 7:37.50 di Meeting Areva.

Amdouni memenangi pingat pertamanya di peringkat senior di Kejohanan Merentas Desa Eropah 2010 di mana beliau menamatkan perlumbaan di tempat ke-5, di belakang rakan sepasukan Abdellatif Meftah untuk merangkul gelaran pasukan senior lelaki.

Penampilan pertama Amdouni di peringkat Olimpik mewakili Perancis adalah pada Olimpik Tokyo 2020. Dalam acara marathon, Amdouni menamatkan perlumbaan di tempat ke-17.

Namun dalam acara ini, Amdouni melakukan satu tindakan yang menyebabkan kemarahan orang ramai di mana beliau dikecam hebat.

Dan bagi atlet yang berlari di belakangnya pada ketika itu, Amdouni mungkin telah membuatkan dirinya sebagai musuh nombor satu pada hari terakhir Sukan Olimpik Tokyo itu.

Dengan suhu menghampiri 30 darjah dan tahap kelembapan lebih dari 80%, lebih dari seperempat daripada atlet maraton lelaki terpaksa mengundurkan diri dari perlumbaan.

Ini kerana tahap penghidratan setiap atlet sangat penting untuk membolehkan mereka beraksi di tahap puncak.

Oleh itu, terdapat banyak stesen di mana air disediakan di sepanjang laluan membolehkan atlet minum dan kekal terhidrat untuk meneruskan larian ke garisan penamat.

Sebaik sahaja pelari yang mendahului melepasi jarak 28km, pelari Perancis ini menghulurkan tangannya untuk mengambil air yang disediakan di atas meja tetapi ketika beliau berlari di sepanjang meja tersebut, tangannya kelihatan menolak hampir kesemua air yang disediakan.

Hampir kesemua air botol yang tersedia jatuh akibat tindakan Amdouni sebelum mendapatkan sebotol air terakhir untuk dirinya.

Atlet di hadapan Amdouni tidak terjejas namun mereka yang berada di belakang Amdouni tidak dapat mengambil air untuk menghidratkan diri semula bagi meneruskan perlumbaan.

Tindakan ini kelihatan seperti sengaja dilakukan oleh Amdouni yang telah menyebabkan kemarahan.

Tetapi tuduhan ini disangkal Amdouni dengan mendakwa bahawa botol-botol tersebut basah dan licin membuatkannya sukar untuk digenggam.

Pelari yang betul-betul berada di belakang Amdouni terlepas untuk mengambil air tetapi meneruskan larian tanpa membuat kekecohan.

Kejadian itu dikecam hebat oleh pemerhati Olimpik yang bukan hanya mengecam pelari Perancis itu kerana tidak mengendahkan "fair play", tetapi juga menggelarkan tindakan itu sebagai yang "paling teruk" pernah dilihat di peringkat Olimpik.

Namun, hanya Amdouni sahaja yang mengetahui sama ada beliau tidak sengaja atau sengaja melakukan sabotaj.

Amdouni menamatkan larian di tempat ke-17 dalam tempoh 2 jam 14 minit dan 33 saat.

Abdi Nageeye dari Belanda berada di belakang Amdouni ketika kejadian air tersebut dan gagal mengambil air, namun memenangi pingat perak dengan catatan masa 2 jam 9 minit dan 58 saat, hampir 5 minit lebih pantas dari Amdouni.

Pelari Kenya, Eliud Kipchoge memenangi pingat emas dengan masa 2 jam 8minit dan 38 saat.


Sejarah Soviet Mengintip Amerika Selama 7 Tahun Melalui Hadiah Dari Kanak-Kanak

Ketika zaman Perang Dunia Kedua dahulu, pengintip dan perisik memainkan peranan penting untuk mengetahui maklumat sulit daripada musuh dan menggunakan maklumat tersebut untuk mengalahkan mereka. Bagi yang berminat, boleh baca artikel 7 teknik risikan popular yang digunakan dalam sejarah yang pernah kami tulis dahulu.

Bagi mengelakkan maklumat sulit dicuri, kebiasaannya kerajaan sesuatu negara akan memperkenalkan polisi yang ketat untuk menghantar mesej, menerima cenderamata dan pelbagai lagi langkah keselamatan untuk memastikan kakitangan atau pegawai kerajaan tidak terdedah kepada sebarang bahaya.

Tahukah anda, satu ketika dahulu seorang pegawai tinggi Amerika Syarikat pernah diintip selama 7 tahun melalui sebuah cenderamata yang diberikan oleh seorang kanak-kanak kepadanya? Ya, 7 tahun! Bayangkan berapa banyak perbualan sulit dan rahsia yang telah terdedah kepada orang luar akibat kecuaian kecil ini.

Pada tahun 1946, sekumpulan kanak-kanak sekolah Soviet dari organisasi Young Pioneer menyampaikan hadiah kepada Duta Besar Amerika ke Kesatuan Soviet, William Harriman. Ianya berupa sebuah replika kayu ukiran dari mohor besar Amerika Syarikat sebagai tanda penghargaan dan persahabatan untuk kerjasama mereka dalam Perang Dunia Kedua dan sebagai janji untuk meneruskan persahabatan ini.

Hadiah yang nampaknya tidak berbahaya itu digantung dalam kediaman duta besar AS di Moscow, di mana ia tinggal selama tujuh tahun sehinggalah didapati bahawa cenderamata yang kelihatan tidak berbahaya itu bukan hanya sekadar hiasan untuk digantung semata-mata.

Ianya adalah trojan, iaitu teknik pengintipan di mana pihak Kesatuan Soviet telah sengaja meletakkannya di pejabat Duta Besar AS itu sebagai salah satu alat pengintipan paling tersembunyi yang pernah dibuat. Pendedahan mengenai alat pengintipan ini hanya dibuat pada tahun 1952.

Teknik pengintipan telah memainkan peranan penting dalam perang dan juga semasa zaman keamanan sejak zaman kuno. Orang Mesir Purba mempunyai khidmat rahsia yang teratur dan gengintipan yang disebutkan dalam kitab Iliad dan Bible serta rakamannya dalam kitab Perjanjian Lama.

Teknik intipan dan perisikan juga disebutkan dalam buku Art of War Sun Tzu dan Arthashastra Chanakya.

James Buchanan, Menteri AS di St Petersburg pada tahun 1832 - 33 dan kemudian Presiden AS menceritakan bahawa “kita terus dikelilingi oleh mata-mata dari peringkat tinggi dan rendah. Anda hampir tidak dapat menggaji seorang pekerja pun yang bukan ejen rahsia polis".

Kedutaan AS di Moscow adalah salah satu sasaran KGB yang paling mendapat perhatian dan ia penuh dengan mikrofon Soviet. Bangunan ini sentiasa cuba diseludup masuk dengan pelbagai cara dan barangan pengintipan secara berterusan dari awal hubungan diplomatik Soviet-Amerika pada tahun 1933 hingga sekurang-kurangnya pertengahan tahun 1960-an.

Pada akhir Perang Dunia Kedua, usaha membersihkan kedutaan AS daripada sebarang pengintipan telah menemui 120 buah mikrofon tersembunyi dan jumlah ini cukup mengejutkan. Menurut seorang anggota staf, mikrofon ini kerap diseludup masuk dengan pelbagai cara antaranya di kaki meja dan kerusi yang baru dihantar, di plaster dinding, di mana saja ianya boleh disembunyikan.

Salah satu penemuan pengintipan yang paling luar biasa di kedutaan AS berlaku pada tahun 1952, ketika alat pengesan elektronik Amerika  Syarikat dapat mendengar suara Duta Besar Amerika, George Kennan tetapi tidak ada yang dapat menemukan dari mana ia gelombang suara itu dihantar.

Setelah pencarian yang teliti, akhirnya mereka berjaya menjejaki singnal itu berasal daripada replika kayu "Great Seal of the United States" yang diberikan oleh seorang kanak-kanak sebagai cenderahamata kepada kedutaan AS 7 tahun sebelum itu sebagai hadiah setelah berakhirnya perang dan dengan bangga dipamerkan dalam bangunaan kedutaan.

Apabila seorang pakar keselamatan memecahkannya dengan tukul, satu alat perakam suara berbentuk pensil dijumpai di dalamnya, ditempatkan di ruang logam sepanjang 10 inci. Mikrofon kecil ini telah menyampaikan setiap perkataan George Kennan dalam biliknya kepada seorang pentintip Soviet.

Kecanggihan dan mekanisma alat pengintipan ini cukup mengejutkan pakar keselamatan Barat. Dikenali sebagai "The Thing" atau "Great Seal Bug", ia tidak mengandungi sumber kuasa sendiri atau melalui wayar. Sebaliknya, peranti itu "dikuasakan" oleh isyarat radio kuat dari luar yang menghidupkannya.

Setelah diaktifkan, peranti ini akan menangkap gelombang suara dan memodulasi gelombang radio yang memicu peranti dan menghantarnya kembali ke pengirim. Ketiadaan komponen elektronik yang aktif menjadikan peranti ini tidak dapat dikesan. Oleh itu, peranti ini mampu berfungsi selama-lamanya.

"The Thing" adalah cetusan idea seorang saintis Soviet, Leon Theremin, yang terkenal dengan penemuan alat muzik eponim iaitu theremin, pada tahun 1920-an. Mikrofon yang tersembunyi di dalam kayu bertindak balas terhadap gelombang bunyi yang dihasilkan oleh perbualan di dalam bilik dengan menggetarkan membran logam yang sangat halus setebal 75 mikrometer.

Apabila peranti ini disinari dengan signal radio dengan frekuensi yang tepat, pergerakan membran akan mengubah kapasitan peranti, yang kemudiannya akan memodulasi gelombang radio yang diterimanya. Kemudian, gelombang dipancarkan kembali oleh antena di "The Thing".

Penerima signal akan mendemodulasi signal untuk mendapatkan suara yang direkodkan oleh mikrofon, sama seperti penerima radio biasa yang memodulasi isyarat radio dan mengeluarkan suara.


5 Logo Jenama Popular Yang Sebenarnya Simbol Kepercayaan Mitologi

Dalam zaman moden, banyak pihak dilihat enggan mencampur adukkan urusan agama dengan perihal masyarakat, kerana mempunyai pandangan bahawa keduanya patut diasingkan.

Tetapi tidak ramai antara kita sedar elemen-elemen kepercayaan dan agama sebenarnya sangat popular diamal dalam penjenamaan sesuatu produk, dibuat masyarakat barat tanpa kita sedari.

Ini disebabkan oleh kemahiran mereka menjadikan sesuatu simbol agama atau kepercayaan sebagai budaya popular, sehingga menjadi norma dan diterima pakai tanpa awam mempersoalkan penggunaannya.

Berikut adalah lima jenama yang dibentuk menggunakan simbol agama, dewa dan mitologi, yang terpapar secara terbuka tanpa anda sedari.

Nike merupakan jenama produk sukan paling popular di dunia, tanpa ramai peminat jenama tersebut menyedari nama Nike itu sebenarnya diambil daripada nama Dewi orang Yunani, Nike.

Nike adalah dewi yang menguasai kemenangan, anak kepada seorang Titan bernama Pallas dan ibunya Styx, yang menguasai alam di antara alam manusia dan alam kematian.

Kami tidak pasti adakah jenama kasut keluaran Malaysia iaitu Pallas dinamakan sempena ayah kepada Nike.

Masyarakat Yunani zaman dahulu percaya setiap kejayaan dalam hidup mereka, baik sekecil-kecil kemenangan sehinggalah sebesar menang perang adalah ditentukan oleh Nike.

Mereka percaya menyembah Nike akan meninggikan kadar kejayaan mereka dalam sesuatu usaha yang mereka jalankan.

Dalam mitologi Yunani, Nike digambarkan sebagai seorang wanita bersayap yang sedang meraikan kemenangan, dijadikan patung hiasan atau kalung yang menjadi sumber kekuatan orang Yunani untuk terus bertahan.

Jenama Starbucks tidak menggunakan nama mana-mana makhluk atau dewa-dewi dalam mitologi masyarakat terdahulu, namun logonya itu dipercayai datang daripada sejenis makhluk dalam mitologi dinamakan sebagai Siren.

Menurut penerangan rasmi Starbucks, logo itu hadir secara tidak sengaja semasa pengurusan awal Starbucks mahu mencipta logo bagi syarikat mereka.

Selepas menyelongkar pelbagai jenis rujukan, salah seorang pereka menemui kisah dan lakaran makhluk SIren itu dalam sebuah buku rujukan hidupan marin.

Walaupun itu adalah penerangan secara rasmi dari Starbucks sendiri, pendapat itu tidak menghalang orang ramai berspekulasi berkenaan asal-usul sebenar makhluk menyerupai wanita berekor ikan yang bercabang dua itu.

Antara pendapat paling kukuh berkenaan inspirasi sebenar logo itu menyebut logo itu datang daripada Dewi Astarte atau Ashtoreth, yang dipuja kerana menguasai kesuburuan dan seksualiti masyarakat terdahulu.

Ada juga pendapat mengaitkan logo Starbucks itu dengan Melusine, dewi yang sangat mirip dengan lakaran logo syarikat tersebut.

Melusine digambarkan menyerupai seekor duyung yang ekornya bercabang dua. Asalnya, tubuh Melusine ini mirip seorang wanita biasa tetapi hanya akan bertukar kepada separuh ikan apabila dia sedang mandi.

Logo lama Starbucks lebih menyerupai makhluk ini, sebelum versi sekarang hanya memaparkan wajah serta ekornya yang bercabang.

Saluran TV NBC merupakan antara saluran media popular di dunia dan logo merak berwarna-warni yang digunakan cukup mudah dikenali ramai.

Dari permukaannya tampak logo itu tidak menyembunyikan apa-apa makna, tetapi inspirasi sebenar logo ini datang dari merak yang dibela oleh Dewi Hera.

Dalam mitologi kepercayaan orang Yunani, burung merak merupakan makhluk yang sangat disayangi isteri kepada Zeus itu.

Kisahnya, Hera mempunyai seorang pengawal gergasi bernama Argus yang mempunyai 100 mata. Bagaimanapun perselisihan faham menyebabkan Zeus memerintahkan Argus dibunuh.

Hera yang sedih terpaksa akur dengan kehendak Zeus, menukarkan Argus menjadi burung merak, matanya yang banyak itu diletakkan di bahagian ekor burung tersebut bagi mengenang jasa Argus melindungi dirinya selama ini.

Ramai juga ahli masyarakat kita gemar memakai pakaian jenama ini, sama ada yang asli ataupun yang 'copy ori.'

Tetapi sedarkah anda logo jenama Versace ini memaparkan Medusa, makhluk dalam mitologi Yunani yang mampu membuatkan sesiapa saja melihatnya terpesona?

Perkara ini diakui oleh pengasasnya, Gianni Versace yang mengaku menggunakan simbol Medusa sebagai logo berdasarkan kepada kemampuan Medusa untuk menggoda sesiapa saja, tanpa orang itu mampu terlepas daripada genggamannya.

Medusa adalah salah satu daripada makhluk jenis Gorgon, mempunyai rambut daripada puluhan ular, bersayap serta menyerupai seorang wanita.

Sesiapa saja yang melihat Medusa, dikatakan akan bertukar menjadi batu.

Di antara semua jenama yang kami senaraikan, jenama Dove ini mungkin yang paling halus pengunaannya serta sangat tersirat.

Pasti ramai mengandaikan tidak ada apa-apa yang istimewa tentang simbol burung merpati yang dipilih menjadi jenama produk terkenal ini.

Seperti Hera yang sayangkan burung merak, burung merpati pula menjadi simbol kepada Dewi Aphrodite, yang menguasai kasih sayang, cinta, kesuburan dan kecantikan.

Dalam lakaran-lakaran masyarakat barat berkait Aphrodite, dewi ini sering digambarkan memacu pedati yang ditarik oleh burung-burung merpati.

Semasa mahu menamakan produk sabun keluaran mereka, adik beradik Lever pada awalnya menamakan sabun itu dengan jenama 'Honey' dan 'Sunlight', sebelum memilih nama 'Dove' sempena mengambil inspirasi kecantikan Dewi Aphrodite.

Nama dan simbol itu kekal, terus diangkat wanita moden sebagai salah satu produk kecantikan paling terkenal dan dipercayai.


5 Negara Populasi Paling Rendah Di Dunia Yang Pernah Menang Pingat Emas Olimpik

Setiap kali Olimpik berlangsung kita akan dapat melihat bagaimana pungutan pingat dikuasai oleh negara-negara besar seperti Amerika Syarikat, Jerman, China dan Rusia.

Terdapat beberapa persamaan negara-negara ini iaitu mempunyai penduduk yang ramai.

Populasi yang tinggi sangat memainkan peranan penting dalam melahirkan atlet hebat, tetapi ia tidak menjamin negara itu memenangi sebarang pingat apatah lagi pingat emas di Olimpik.

Sebagai contoh, India berada di kedudukan ke-67 dari segi pungutan pingat Olimpik Rio 2016 dengan hanya memperoleh 2 pingat iaitu 1 perak dan 1 gangsa.

Malah, India hanya pernah memenangi 9 pingat emas sahaja sepanjang sejarah sukan Olimpik, berbanding China dengan 224 pingat emas secara keseluruhan.

Ini membuktikan populasi bukanlah penentu dan teori ini diperkuat lagi dengan kewujudan beberapa negara kecil yang masih mampu menggondol emas di Olimpik.

Iluminasi.com kongsikan 5 negara dengan populasi terendah di dunia yang pernah memenangi pingat emas di sukan Olimpik (Musim Panas dan Musim Sejuk)

Pastinya ada di antara kita yang tidak pernah mendengar nama negara ini, kan?

Suriname adalah sebuah negara di timur laut Amerika Selatan yang bersempadan dengan Lautan Atlantik di utara, Guyana Perancis di timur, Guyana di barat, dan Brazil di selatan.

Dengan hanya berkeluasan kurang dari 163,821 kilometer persegi, ia adalah negara berdaulat terkecil di Amerika Selatan.

Suriname mempunyai populasi sekitar 575,990 yang mana kebanyakannya tinggal di pantai utara negara itu, di dalam dan sekitar ibu kota dan kota terbesar, Paramaribo.

Kali pertama Suriname menyertai sukan Olimpik adalah pada edisi di Mexico City pada tahun 1968 di mana ia hanya menghantar seorang sahaja peserta lelaki.

Pada Olimpik Seoul 1988, Matt Biondi dari Amerika Syarikat adalah atlet pilihan untuk memenangi peringkat akhir acara renang 100 meter kuak kupu-kupu lelaki.

Namun, perenang dari Suriname iaitu Anthony Nesty yang merupakan satu-satunya atlet negara itu yang pernah sampai ke peringkat akhir Olimpik telah mengejutkan dunia.

Dalam perlumbaan yang sangat sengit, Anthony berjaya melonjak di saat-saat terakhir untuk mengalahkan Biondi sekaligus berjaya merangkul satu-satunya pingat emas untuk Suriname sehingga ke hari ini.

Anthony sekali lagi menggondol pingat dalam acara sama pada Olimpik Barcelona 1992 tetapi kali ini pingat gangsa.

Bahamas atau dikenali secara rasmi sebagai Komanwel Bahama, adalah sebuah negara di Kepulauan Lucayan di Hindia Barat di Atlantik.

Ia merangkumi 97% dari keluasan Kepulauan Lucayan dan merupakan tempat tinggal bagi 88% penduduk kepulauan tersebut.

Jumlah populasi Bahamas adalah sekitar 385,637 orang iaitu yang ke-177 di dunia dan majoritinya berkulit hitam iaitu 90.6%, 4.7% berkulit putih dan 2.1% bangsa campur.

Bahama bertanding dalam Sukan Olimpik Musim Panas 1952 di Helsinki, Finland dan hanya tujuh atlet lelaki sahaja dihantar di mana kesemuanya bersaing dalam acara pelayaran.

12 tahun kemudian, pingat emas pertama untuk Bahamas diperoleh dari acara pelayaran pada Olimpik Tokyo 1964 melalui pasangan Durward Knowles dan Cecil Cooke.

Bahamas memenangi 2 pingat emas di Olimpik Sydney 2000 menerusi acara 4 × 100 meter wanita dan pecut 200 meter wanita.

Negara ini terus cemerlang dalam acara balapan dengan memenangi 3 lagi pingat emas bagi acara 400 meter wanita (Olimpik Athens 2004), 4 × 400 meter lelaki (Olimpik London 2012) dan 400 meter wanita (Olimpik Rio 2016).

Pada Sukan Olimpik 2020 di Tokyo, Steven Gardiner memenangi pingat emas dalam acara 400m lelaki diikuti oleh Shaunae Miller-Uibo dalam acara 400 meter wanita.

Dengan populasi sekitar 111,454 orang, Grenada adalah negara ketiga terkecil di dunia yang pernah merangkul pingat emas di temasya sukan Olimpik.

Grenada adalah sebuah negara Caribbean yang terdiri dari pulau utama yang juga disebut sebagai Grenada.

Sebelum kedatangan orang Eropah di Amerika, Grenada dihuni oleh orang asli dari Amerika Selatan.

Kini ia terdiri daripada 82.4% Afro-Grenada, 13.3% bangsa campur, 2.2% India Timur, 1.3% lain-lain dan 1.3 tidak dapat dikenal pasti.

Seperti pulau-pulau lain dari Caribbean, kriket adalah sukan kebangsaan dan paling popular serta merupakan perkara yang penting dalam budaya Grenadian.

Namun pingat emas Grenada bukanlah diperolehi dari sukan kriket kerana kriket tidak dipertandingkan dalam Olimpik.

Kriket pada asalnya dijadualkan untuk dimasukkan dalam Olimpik Musim Panas 1896 yang diadakan di Athens di mana kriket adalah satu-satunya sukan berpasukan yang diadakan di temasya tersebut.

Grenada bertanding dalam setiap edisi musim panas sukan ini bermula dari Olimpik Los Angeles 1984 di mana kesemua 2 pingat yang pernah dimenangi ini adalah melalui acara trek dan balapan.

Di usia 20 tahun, Kirani James memenangi pingat emas Olimpik pertama untuk Grenada dalam acara 400 meter di Olimpik London 2012 dan pingat perak dalam acara 400 meter di Olimpik Rio 2016.

Bermuda berada di kedudukan kedua negara berpopulasi paling rendah yang pernah memenangi pingat emas Olimpik.

Malah, ia juga merupakan negara dengan keluasan terkecil iaitu 53.2 kilometer persegi, yang berjaya memenangi emas Olimpik.

Namun, negara dengan populasi 71,176 orang atau 28% daripada populasi Perlis ini perlu menunggu sehingga ke edisi Olimpik Tokyo untuk mengecapi kejayaan ini.

Senyuman dan kegembiraan terpancar di wajah Flora Duffy apabila atlet triatlon Bermuda ini menamatkan perlumbaan di tempat pertama pada 27 Julai 2021.

Atlet berusia 33 tahun itu dianggap sebagai wira negara apabila mencipta sejarah dengan menghadiahkan pingat emas pertama Bermuda selepas 85 tahun penyertaan negara itu.

Malah, Bermuda adalah negara terkecil mengikut jumlah penduduk yang pernah memenangi pingat emas Olimpik, tetapi berada di kedudukan senarai ini di belakang Liechtenstein.

Kejayaan itu dicapai selepas Flora menamatkan renangan 1,500 meter, berbasikal 40 kilomter dan larian 10 kilometer dalam tempoh 1 jam 55 minit dan 36 saat, 76 lebih pantas dari pencabar terdekat dari Great Britain iaitu Georgia Taylor-Brown.

Dia yang juga bertanding di Olimpik di Beijing, London, dan Rio de Janeiro pernah memenangi pingat emas di Sukan Komanwel XXI pada tahun 2018 di Australia.

Pada tahun yang sama, Flora dianugerahkan darjah Order of British Empire (OBE) atas sumbangannya dalam sukan untuk Bermuda.

Dengan populasi hampir separuh daripada Bermuda iaitu 38,896 orang, Liechtenstein ditabalkan sebagai negara paling rendah penduduk yang pernah merangkul pingat emas di sukan Olimpik.

Perlu diketahui bahawa Liechtenstein adalah negara populasi terendah yang pernah memenangi emas dalam Olimpik Musim Sejuk, manakala Bermuda dalam Olimpik Musim Panas.

Dari segi keluasan, Liechtenstein berada di kedudukan kedua negara terkecil yang pernah memenangi emas Olimpik dengan keluasan 160 kilometer persegi di belakang Bermuda.

Untuk perspektif yang lebih jelas, keluasan Liechtenstein hampir sama dengan keluasan Ampang (143.5 kilometer persegi).

Sedikit berbeza daripada negara dalam senarai ini, Liechtenstein tidak pernah memenangi emas dalam Olimpik Musim Panas sebaliknya dalam Olimpik Musim Sejuk.

Atlet-atlet dari Liechtenstein telah memenangi 10 sepuluh pingat dan kesemuanya dalam ski alpine.

Ia juga merupakan satu-satunya negara yang memenangi pingat di Sukan Olimpik Musim Sejuk, tetapi tidak di Sukan Olimpik Musim Panas.

Selain itu, Liechtenstein memiliki pingat Olimpik terbanyak di dunia dari segi per kapita populasi iaitu hampir 1 pingat bagi setiap 3,600 penduduk.

7 dari 10 pingat milik Liechtenstein dimenangi oleh ahli keluarga yang sama iaitu adik-beradik Hanni dan Andreas Wenzel, dan anak perempuan Hanni, Tina Weirather.

Hanni Wenzel memenangi 2 pingat emas dan 1 pingat perak dalam Sukan Olimpik Musim Sejuk 1980 (dia memenangi  1 pingat gangsa pada tahun 1976), manakala adiknya Andreas memenangi 1 pingat perak dan 1 pingat gangsa di Olimpik 1984 dan Tina Weirather memenangi 1 pingat gangsa dalam Olimpik 2018.

2 lagi pingat dimenangi adik-beradik Willi dan Paul Frommelt, dan hanya Ursula Konzett yang memenangi pingat untuk negaranya tanpa sebarang kaitan dengan keluarga Wenzels atau Frommelts.

Xaver Frick, ahli pengasas jawatankuasa olimpik Liechtenstein adalah satu-satunya atlet negara itu yang pernah bertanding dalam kedua-dua sukan Olimpik musim panas dan musim sejuk.

Untuk perbandingan, jumlah penduduk Liechtenstein adalah sekitar 0.12% penduduk Malaysia.


Apa Akan Berlaku Pada Tapak Olimpik Tokyo 2020 Selepas Sukan Itu Tamat?

Sukan Olimpik dianggap sebagai temasya sukan paling berprestij di atas muka Bumi. Setiap atlet pasti mempunyai impian untuk menyertainya tetapi hanya yang terbaik sahaja layak bertanding di pentas antarabangsa ini.

Banyak negara sanggup membida sehingga ratusan juta hanya untuk menjadi tuan rumah kepada Sukan Olimpik. Temasya ini mampu memberikan pelbagai kelebihan kepada tuan rumah dari segi pelancongan, ekonomi dan kemajuan.

Tuan rumah yang telah ditetapkan akan melabur wang yang banyak untuk membangunkan tapak dan kemudahan sukan ini. Olimpik Tokyo 2020 baru-baru ini dilaporkan telah menelan belanja sebanyak RM 66.24 bilion. Namun, jumlah sebenarnya dipercayai jauh lebih tinggi.

Persoalannya, apakah yang akan berlaku pada tapak acara dan perkampungan atlet selepas berakhirnya Sukan Olimpik Tokyo 2020 yang hanya berlangsung selama 16 hari ini?

Tidak semua Sukan Olimpik menjanjikan pulangan yang lumayan. Banyak kes di mana stadium dan perkampungan Olimpik yang bernilai berbilion-bilion ringgit terpaksa dirobohkan atau dibiarkan terbengkalai selepas berakhirnya sukan itu.

Walaupun ada tuan rumah yang berjaya memanfaatkan semula tapak Olimpik sepenuhnya, apa yang berlaku seperti di Olimpik Rio, Olimpik Athens dan Beijing menjadi igauan setiap tuan rumah. Malah, ada tapak acara yang terpaksa ditutup kerana berbahaya kepada orang ramai.

Greece antara tuan rumah paling terkesan selepas mengacarakan sukan itu pada tahun 2004. Mereka telah membelanjakan RM 63 bilion lebih daripada jangkaan asal iaitu RM 6.7 bilion. Pelaburan besar yang tidak mendapat pulangan dikatakan menjadi salah satu punca krisis kewangan di negara itu.

Bukan sahaja tapak acara malah perkampungan Olimpik juga tidak digunakan semula. Beribu-ribu unit pangsapuri dibiarkan terbengkalai dan rosak.

Persoalan yang sama selepas berakhirnya temasya Olimpik kini timbul semula. Apakah yang akan berlaku selepas Olimpik Tokyo 2020.

Tokyo cuba untuk mengelak daripada mimpi buruk ini dan sudah merancang apa yang akan dilakukan selepas berakhirnya Olimpik Tokyo 2020.

Perkampungan Olimpik yang menjadi penempatan sementara 11,656 atlet di Harumi, Chuo, mungkin antara yang paling mudah untuk digunakan semula. Ia akan ditukarkan menjadi kawasan kediaman penduduk di Tokyo.

Kawasan yang menempatkan 21 bangunan dan merangkumi 3,600 unit kediaman itu akan diubah suai sebelum dijual kepada pembeli pada harga bermula dari 49 juta yen (RM 1.87 juta).

Bagi Ariake Arena yang dibina untuk acara bola tampar pula, ia akan diubah menjadi pusat kebudayaan. Pusat akuatik yang baru dibina juga akan dibuka selepas berakhirnya Olimpik.

Bagi mengurangkan risiko terutamanya ketika pandemik Covid-19 yang membantutkan jumlah kehadiran penonton, tidak semua tapak acara dibina baru untuk Sukan Olimpik.

Kebanyakan tapak acara di Tokyo telah ditambah baik daripada yang sedia ada atau yang dibangunkan pada Sukan Olimpik Tokyo pertama pada 1964.

Sebagai contoh, stadium Nippon Budokan iaitu tapak kepada acara judo. Tempat itu asalnya merupakan tapak acara muzik dengan artis popular seperti Beatles dan ABBA pernah melakukan persembahan di situ.

Stadium itu dibina pada Olimpik Tokyo 1964 dan akan digunakan sebagai pusat sukan dan kebudayaan selepas berakhirnya Olimpik Tokyo 2020.

Sama seperti Stadium Kebangsaan Yoyogi yang dibina untuk acara bola keranjang dan akuatik pada Olimpik Tokyo 1964. Ia telah diubah suai sebagai tapak acara bola baling dan badminton pada Olimpik Tokyo 2020.

Sebenarnya, setiap tuan rumah telah merancang untuk memanfaatkan semula tapak acara tetapi ia tidaklah semudah yang disangkakan dan akan menelan belanja yang besar.

Walaupun apa yang dirancang Tokyo itu sesuatu yang bagus tetapi hanya masa yang dapat menjawabnya. Namun, ada juga tuan rumah yang berjaya memenfaatkan semula tapak acara Olimpik dengan baik.

Antaranya adalah seperti Olimpik London 2012. Stadium yang dibina untuk Olimpik kini digunakan sebaik mungkin sebagai tapak acara bagi sukan di tahap amatur dan profesional.

Bagi Montreal yang menjadi tuan rumah Sukan Olimpik 1976 pula, kebanyakan kemudahan yang dibina ketika itu masih lagi beroperasi dan digunakan sehingga hari ini.

Selepas berakhirnya Olimpik, Montreal dipenuhi dengan banyak bangunan canggih yang menelan belanja besar dan melebihi jangkaan asal. Namun, mereka berjaya memanfaatkan sepenuhnya kemudahan ini.

Perkampungan Olimpik di Montreal juga telah dijual kepada pembeli dan bertukar menjadi salah satu penempatan penduduk di bandar itu.


7 Peraturan Acara Sukan Olimpik Yang Kita Tak Perasan Pun Ada

Temasya Olimpik 2020 di Tokyo, Jepun melabuhkan tirai tanggal 8 Ogos 2021 memberikan kita rakyat Malaysia perasaan yang bercampur baur.

Kejayaan membawa pulang 1 perak dan 1 gangsa adalah sesuatu pencapaian yang besar untuk negara kita, ketika era pandemik ini. Sepanjang 16 hari temasya itu, pasti ramai yang melekat depan TV menonton acara yang berlangsung kan?

Perasan tak dalam beberapa acara, ada beberapa situasi unik yang besar kemungkinan kita tak sedar pun berlaku disebabkan wujud peraturan berkenaannya. Berikut 7 peraturan Olimpik yang bersifat aneh, lucu dan kadangkala menjengkelkan atlet juga.

Dalam mana-mana acara gimnastik yang dipertandingkan, sekiranya ada peserta atau wakil negara tidak berpuas hati dengan mutu pengadilan dan pemarkahan, mereka boleh melakukan permintaan agar penilaian semula dilakukan.

Tetapi syaratnya, pihak yang memohon itu membuat pembayaran $300 (RM1265) untuk penilaian semula pertama, $500 (RM2109) untuk kali kedua dan $1000 (RM4219) untuk aduan terakhir atau ketiga. Tidak pelik bukan?

Yang pelik, bayaran mestilah dilakukan secara tunai ketika acara itu masih berjalan. Sekiranya penilaian semula berjaya, duit itu akan dipulangkan.

Seandainya gagal? Wang itu akan disimpan oleh penganjur untuk disedekahkan kepada badan kebajikan.

Mungkin atas faktor keselamatan akibat kecederaan yang boleh dialami di bahagian wajah, semua atlet sukan tinju lelaki diwajibkan mencukur janggut mereka dengan hanya kumis tidak melebihi panjang bahagian bibir atas mereka dibenarkan.

Peraturan ini menimbulkan banyak masalah kepada atlet, khasnya peninju yang beragama Sikh di mana menyimpan janggut merupakan satu kewajipan.

Peraturan ini bukan saja diamal dalam pertandingan anjuran Olimpik, bahkan menjadi garis panduan biasa bagi sukan ini yang terus diperdebatkan. Sebab itulah di Olimpik, peninju mempunyai wajah bersih sepanjang kejohanan berjalan.

Dalam sukan pentatlon moden yang menggabungkan lima acara ke dalam satu pertandingan, salah satu acara terlibat adalah show jumping atau pertunjukan lompat berkuda di mana atlet perlu menunggang kuda melalui 15 halangan.

Berbeza dengan acara ekuestrian lain, segmen ini mempunyai satu peraturan unik - penunggangnya tidak dibenarkan menggunakan kuda sendiri sebaliknya akan disediakan kuda untuk tunggangan oleh penganjur.

Terpaksa bergantung kepada nasib, ramai atlet berdepan masalah kuda yang tidak memberikan kerjasama.

Dalam temasya Tokyo 2020, jurulatih pentatlon pasukan Jerman naik berang telah bertindak menumbuk kuda yang disediakan mengakibatkan dia dipaksa pulang dari terus menyertai acara.

Atlet Jerman kendaliannya Annika Schleu yang pada awalnya menduduki tangga teratas, akhirnya tersungkur ke tangga 31 selepas kuda itu mula mempamerkan perangai sebenar. Schleu yang terlalu kecewa, hanya mampu menangis sambil cuba memujuk kuda pinjamannya itu untuk melompat.

Dalam situasi yang boleh berlaku dalam acara gimnastik, sesebuah negara yang unggul atlet gimnastiknya ada kemungkinan mempunyai 3 orang atlet atau lebih yang layak bertanding di peringkat akhir mana-mana acara ekoran prestasi cemerlang.

Kejohanan Olimpik tidak membenarkan situasi ini berlaku, sebaliknya hanya dua atlet dari satu negara dibenarkan dalam peringkat akhir. Atlet ketiga walaupun layak secara merit, akan digantikan dengan atlet berkedudukan seterusnya yang bukan datang dari negara yang sama.

Undang-undang ini diperkenalkan Persatuan Gimnastik Sedunia bagi membolehkan penyertaan lebih banyak negara ke dalam peringkat akhir, yang diharap membantu mempopularkan sukan itu di negara-negara berbeza.

Bagaimanapun bagi atlet yang tersingkir, mereka mendakwa undang-undang ini tidak patut dikuatkuasakan. Dia dah beraksi, lepas tu terkeluar hanya kerana skuad negaranya terlalu hebat bergimnastik.

Tahukah anda pemakaian kasut larian dalam mana-mana acara larian Olimpik adalah tidak diwajibkan? Ini bagi membenarkan mana-mana atlet yang sudah biasa berlari kaki ayam mengekalkan cara lariannya. Sekiranya atlet ingin berlari hanya dengan sebelah kasut pun dibenarkan.

Walaupun jarang berlaku, ada beberapa insiden atlet terpaksa berlari kaki ayam benar-benar terjadi.

Antara kisah yang hampir dengan kita adalah kisah pelari Singapura kelahiran Malaysia, PC Suppiah yang menyertai perlumbaan 10,000 m dalam temasya Olimpik 1972 di Munich, Jerman - dengan berkaki ayam.

Suppiah terpaksa mengharungi perlumbaan tanpa alas kaki disebabkan tidak kemampuan membelinya. Hasil larian kaki ayam itu, dia menjadi pelari Singapura pertama mencatat masa bawah 32 minit, seterusnya mencipta rekod kebangsaan baru negara itu.

Dalam kenyataan tahun 2018, Union Cycliste International atau UCI, badan yang mengendalikan pelumba basikal profesional di seluruh dunia memperkenalkan satu peraturan baru yang wajib diikuti setiap pelumba.

Stoking yang dipakai semua atlet lumba basikal haruslah tidak melebihi separuh daripada jarak di antara lutut dan buku lali. Sekiranya melebihi ukuran yang ditetapkan, atlet diminta menukarnya atau jika masih berdegil, tidak dibenarkan bertanding.

Peraturan ini diperkenalkan bagi memastikan bahagian betis pelumba kelihatan untuk memastikan tiada peralatan dilekat atau dipasang pada bahagian tubuh tersebut yang membantu pergerakan atau kelancaran angin.

Walaupun begitu, ramai pelumba memandang syarat ini sebagai jenaka. Apatah lagi bila ada petugas kejohanan yang ditugaskan mengukur panjang stoking setiap pelumba, sebelum perlumbaan dimulakan.

Sekiranya acara pentatlon moden memberikan kuda secara rawak kepada atlet, lain pula isunya dengan acara dressage.

'Dressage' merupakan salah satu acara ekuestrian yang dipertandingkan dalam sukan Olimpik. Tujuan acara ini adalah untuk menguji keupayaan penunggang dalam menenangkan tunggangannya, bagi memastikan kuda itu dapat mempersembahkan pergerakan mengikut lagu yang dipilih.

Sekiranya anda menonton perjalanan acara ini, anda akan dapat menyaksikan bagaimana mulut semua atlet bertanding terkunci sepanjang persembahan.

Ini kerana semua atlet dressage akan dikenakan penalti sekiranya mereka bercakap dengan kuda mereka. Memberikan isyarat vokal seperti menciut atau bersiul juga didenda penolakan mata.

Oleh sebab itulah semua penunggang diam sahaja walaupun kuda mereka meronta-ronta sepanjang acara.


5 Negara Paling Kecil Di Dunia Yang Pernah Menang Pingat Olimpik

Sudah tentunya semua atlet yang bertanding dalam mana-mana peringkat mempunyai matlamat untuk menjadi juara terutamanya di peringat Olimpik.

Untuk ini, mereka pastinya memberikan yang terbaik namun dalam mana-mana perlumbaan, hanya akan ada seorang pemenang utama.

Dan apa sahaja kalungan pingat yang diterima di atas podium walaupun bukan emas, sudah cukup untuk membanggakan negara serta membalas segala keringat yang dicurahkan.

Bagi Malaysia, pingat Olimpik pertama iaitu gangsa dihadiahkan oleh pasangan adik-beradik Sidek iaitu Razif dan Jalani menerusi acara badminton di Olimpik Barcelona 1992.

iluminasi.com kongsikan 5 negara paling kecil dari segi keluasan yang pernah memenangi apa-apa pingat di sukan Olimpik (bukan pingat emas).

Persatuan Olimpik Guyana ditubuhkan pada tahun 1935 dan diiktiraf oleh Jawatankuasa Olimpik Antarabangsa pada tahun 1948.

Negara ini membuat penampilan Olimpik pertama pada edisi Londo 1948 dengan hanya diwakili 4 atlet.

Secara keseluruhan, Guyana telah bertanding dalam 18 Sukan Olimpik Musim Panas dan tidak pernah mengambil bahagian dalam Sukan Musim Sejuk.

Untuk 5 edisi pertama Olimpik, mereka bertanding sebagai British Guiana.

Negara ini hanya pernah memenangi satu pingat Olimpik sahaja iaitu pingat gangsa menerusi acara tinju kategori bantamweight (51–54 kg) menerusi Michael Anthony di Olimpik Moscow 1980.

Montenegro mengambil bahagian di Sukan Olimpik untuk pertama kalinya sebagai negara merdeka pada tahun 2008 iaitu di Olimpik Beijing.

Sebelum ini, atlet Montenegro bertanding sebagai sebahagian dari Serbia dan Montenegro pada tahun 2004 dan sebagai sebahagian daripada Yugoslavia sebelum itu.

Pada Sukan Olimpik 2012 di London, pasukan bola baling wanita Montenegro memenangi pingat Olimpik pertama negara itu iaitu pingat perak.

Mereka tewas di final kepada juara Dunia, juara Olimpik dan Eropah iaitu Norway, dengan jaringan akhir 26-23.

Berikutan kekalahan ini, pasukan itu bangkit dan kemudiannya berjaya menewaskan Norway pada final Kejuaraan Eropah 2012, sekaligus dinobatkan sebagai juara buat pertama kalinya.

Jawatankuasa Olimpik Nasional Iceland dibentuk pada tahun 1921 dan diiktiraf oleh Jawatankuasa Olimpik Antarabangsa pada tahun 1935.

Selepas tahun 1936, Iceland telah menghantar para atletnya untuk bertanding dalam setiap Sukan Olimpik Musim Panas.

Sepanjang sejarah Olimpik, Iceland memungut 4 pingat secara keseluruhan iaitu 1 pingat perak lompat kijang lelaki (Olimpik Melbourne 1956), 1 pingat gangsa dalam judo (Olimpik Los Angeles 1984), 1 pingat gangsa dalam lompat galah wanita (Olimpik Sydney 2020) dan 1 pingat perak dalam bola baling (Olimpik Beijing 2008).

Tonga pernah bertanding dalam 8 edisi Sukan Musim Panas Olimpik dan 2 Sukan Musim Sejuk Olimpik.

Ia menjadi negara bebas terkecil yang pernah memenangi pingat Olimpik dalam iaitu dalam Olimpik Atlanta pada tahun 1996.

Satu-satunya pingat Olimpik yang pernah dimenangi negara Polinesia ini iaitu pingat perak adalah menerusi Paea Wolfgramm dalam kejuaraan kelas berat (heavyweight) 91 kilogram.

Dengan keluasan seperti yang tertera di atas, San Marino adalah negara terkecil dari segi penduduk dan keluasan di dunia yang pernah memenangi pingat di sukan Olimpik.

Negara mikro yang terletak di dalam kawasan Itali ini (seperti Kuala Lumpur dalam Selangor) membuat penampilan pertama di pentas Olimpik pada tahun 1960 di Rome dan telah bertanding dalam 15 Sukan Olimpik Musim Panas dan 10 Sukan Olimpik Musim Sejuk.

Apa yang menariknya adalah kesemua 3 pingat yang pernah dimenangi San Marino diperoleh pada edisi Olimpik terbaharu yang sedang berlangsung di Tokyo 2020 ketika artikel ini ditulis.

3 pingat terdiri daripada 1 perak dan 2 gangsa itu diperoleh menerusi acara menembak dan gusti.

Jika dibandingkan, keluasan San Marino (61.2 kilometer persegi) adalah sekitar saiz bandar Puchong (51.71 kilometer persegi) sahaja.


Neft Dasları, Pekan Unik Yang Dibina Atas Jaringan Pelantar Minyak

Jauh di kawasan Laut Kaspia, kira-kira seratus kilometer dari ibu kota Azerbaijan iaitu Baku, terletak salah satu penempatan paling luar biasa di dunia. Ianya adalah sebuah bandar yang berfungsi penuh dengan populasi kira-kira 3000 orang penduduk yang tinggal di kawasan penempatan yang dibina daripada rangkaian pelantar minyak dan pulau buatan yang dihubungkan oleh jaringan jambatan sepanjang 300 km.

Dikenali umum sebagai Neft Daslari, kawasan penempatan ini juga dikenali sebagai Oil Rocks dan terletak sepenuhnya di dalam tasik terbesar di dunia pada jarak luar biasa 55 km dari tepi tasik. Struktur yang dibina sejak era Kesatuan Soviet ini dikatakan sebagai "bandar minyak luar pesisir terbesar dan tertua di dunia.

Kawasan ini pada awalnya dinamakan sebagai Chernie Kamni ("Black Stones"), tetapi kemudian diganti namanya menjadi "Neft Daşları" ("Batu Minyak"), menggantikan kiasan warna hitam minyak dengan merujuk pada bahan itu sendiri. Nama Neft Daşları kekal digunakan sehingga kini.

Azerbaijan sememangnya terkenal dengan sumber minyaknya yang kaya sejak zaman kuno. Terdapat bukti penggerudian minyak dan perdagangan petroleum yang sebenar seawal abad ke-3 dan ke-4. Kisah mengenai pengeluaran minyak dan gas asli di kawasan ini terdapat dalam naskah Arab dan Parsi lama, serta tulisan para pelayar terkenal seperti Marco Polo.

Orang Parsi menyebut kawasan ini sebagai "Tanah Api". Penggerudian moden bermula pada tahun 1870 setelah Russia menakluki wilayah ini. Menjelang Perang Dunia Pertama, telaga minyak dikawasan ini sudah menghasilkan 175 juta tong minyak mentah setahun atau 75 persen dari keseluruhan pengeluaran minyak negara itu.

Selepas perang, ketika mencari sumber minyak di Laut Kaspia, jurutera Kesatuan Soviet telah menjumpai minyak berkualiti tinggi pada kedalaman 1,100 meter di bawah dasar laut. Tidak lama selepas itu, platform minyak luar pesisir pertama di dunia dibina di tempat penemuan itu dan Neft Daslari dibina.

Kajian geologi berskala besar pertama dilakukan pada tahun 1945-1948 di kawasan ini. Penempatan Neft Daşları dibina setelah minyak ditemui di sini pada 7 November 1949 pada kedalaman 1.100 meter (3.600 kaki) di bawah Laut Kaspia dan ia menjadi platform minyak luar pesisir pertama di dunia.

Menjelang tahun 1951, Neft Daşları siap untuk pengeluaran minyak, dilengkapi dengan semua infrastruktur yang diperlukan pada masa itu. Platform penggerudian didirikan, tangki minyak dipasang dan dermaga dengan tangki simpanan untuk kapal dibina. Minyak pertama dari Neft Daşları berjaya dikeluarkan ke dalam kapal tangki pada tahun yang sama.

Tapak asas asal Neft Daslari terdiri daripada tujuh kapal karam termasuk kapal tangki minyak pertama di dunia. Pada tahun 1952, pembinaan jambatan yang sistematik menghubungkan pelantar-pelantar buatan dimulakan. Sebilangan kilang Soviet membina kren terutama untuk digunakan di Neft Daşları bersama dengan tongkang kren yang dapat membawa hingga 100 tan minyak.

Selama beberapa dekad, ianya berkembang menjadi sekitar 2000 platform penggerudian dalam lingkaran 30 kilometer, dihubungkan dengan jaringan jambatan sepanjang 300 kilometer.

Pembinaan berskala besar dimulakan di penempatan ini pada tahun 1958 yang merangkumi asrama sembilan tingkat, hotel, tempat budaya, kilang roti dan bengkel. Bandar ini berkembang dengan begitu cepat pada dekad pertama operasi sehingga hotel sembilan tingkat dan kawasan penempatan lain dibina pada tahun 1958.

Dua dekad kemudian perkembangan lain (1976-1978) menyaksikan pembinaan asrama lima tingkat dan dua stesen pemampat minyak-gas turut dibina. Selain itu, kemudahan air minuman, dua saluran paip bawah air dan jejambat untuk lalu lintas kenderaan turut ditambah.

Akibat daripada pertambahan-pertambahan ini, kawasan penempatan ini berkembang menjadi sekitar 7 hektar pada tahun 1960-an dengan panjang jambatan besi yang menghubungkan pulau-pulau buatan manusia melebihi 200 kilometer secara keseluruhannya sebelum bertambah sehingga ke 300km.

Diatas pelantar-pelantar ini, telah dibina insfrastruktur dan kemudahan tambahan seperti kilang minuman, padang bola sepak, perpustakaan, dobi, panggung wayang dengan 300 tempat duduk, kebun sayur-sayuran dan juga taman tanpa pohon yang tanahnya dibawa dari daratan.

Jumlah populasi disini berbeza dari semasa ke semasa. Setakat tahun 2008, platform ini mempunyai populasi gabungan sekitar 2,000 lelaki dan wanita yang bekerja secara shift dalam sektor luar pesisir selama seminggu. Semasa zaman kegemilangannya, kira-kira 5,000 pekerja tinggal di sini.

Kejatuhan populariti Neft Daslari bermula dengan kejatuhan Kesatuan Soviet dan penemuan telaga baru di tempat lain. Akibatnya tenaga kerja dikurangkan dan banyak pelantar minyak ditinggalkan. Pengabaian dan kekurangan penyelenggaraan menyebabkan banyak daripadanya mereput dan runtuh ke laut.

Sebahagian besar kawasan yang lain sedang dalam proses runtuh. Dari 300 kilometer jalan raya yang dibina, hanya 45 kilometer yang masih dapat digunakan dan bahkan jalan raya tersebut mengalami kerosakan. Namun, bagi kerajaan kawasan ini masih dibanggakan dan kerahsiaannya masih dijaga rapi seperti ketika zaman Soviet dahulu.

Pada bulan November 2009, penempatan ini menyambut ulang tahun ke-60. Selama 60 tahun terakhir, telaga minyak Neft Daşları telah menghasilkan lebih dari 170 juta tan minyak dan 15 bilion m³ gas asli. Menurut anggaran ahli geologi masa kini, jumlah simpanan minyak yang masih boleh diperoleh disini dianggarkan sekitar 30 juta tan.


10 Syarikat Gergasi Terbesar Dunia Pada Bagi Tahun 2021

Ketika dunia sedang berhadapan dengan pandemik COVID-19, keadaan ekonomi global dilihat sedikit perlahan. Namun, ia tidak menghalang beberapa syarikat terkemuka dunia untuk terus berkembang dan membuat keuntungan.

Menurut kajian tahunan "Global 500" yang dijalankan majalah Fortune, syarikat dari Amerika Syarikat dan China terus menguasai peratusan tertinggi dalam senarai syarikat terbesar dunia.

Secara keseluruhannya, syarikat Global 500 bertanggungjawab dalam urusniaga bernilai USD 31.7 trilion (RM 133.7 trilion) pada tahun 2021 (diambil kira dari pertengahan 2020 hingga pertengahan 2021). Jumlah itu sedikit menurun berbanding tahun 2020 yang mencatatkan rekod tertinggi setakat ini iaitu sebanyak USD 33.3 trilion (RM 140.5 trilion)

Syarikat dalam bidang tenaga, kewangan, pengangkutan, automotif, teknologi, telekomunikasi, pemborong dan peruncit merupakan antara syarikat paling produktif di dunia. Berikut adalah 10 syarikat terbesar pada tahun 2021.

Volkswagen merupakan syarikat terbesar di Jerman dan salah satu daripada syarikat pengeluar kereta di dalam senarai ini.

Pada tahun 2020, Volkswagen menghasilkan sebanyak 8.9 juta kenderaan. Jumlah itu 18 peratus lebih rendah berbanding tahun sebelumnya iaitu sebanyak 10.8 juta unit.

Syarikat yang ditubuhkan oleh Barisan Buruh (organisasi di bawah Parti Nazi) pada tahun 1937 ini menjadi sangat popular kerana menghasilkan pelbagai kereta ikonik termasuklah Volkswagen Beetle yang terjual lebih daripada 21.5 juta unit.

Walaupun Toyota merupakan jenama automotif terkenal pada hari ini, ia sebenarnya bermula sebagai perniagaan tekstil apabila pengasasnya, Sakichi Toyoda, mula menghasilkan alat tenun automatik pada 1926.

Hampir satu abad kemudian, Toyota Motor bukan sahaja antara syarikat terbesar di dunia malah ia juga merupakan syarikat terbesar di Jepun.

Walaupun penjualan global pada tahun 2020 turun sebanyak 10.5 peratus berbanding tahun sebelumnya, Toyota masih menghasilkan 9.5 juta kenderaan. Ini menjadikannya syarikat perngeluar kereta terbesar dunia.

UnitedHealth Group merupakan syarikat korporat yang ditubuhkan di Amerika Syarikat. Ia menawarkan pelbagai produk penjagaan kesihatan dan perkhidmatan insurans.

Syarikat multinasional yang ditubuhkan 44 tahun yang lalu kini diketuai oleh Sir Andrew Witty, seorang warga Britain yang dilantik menjadi CEO pada Fabruari 2021.

Kumpulan syarikat yang berpusat di Minnesota itu melakukan perniagaan di seluruh dunia di mana 80 peratus daripada pendapatannya diperolehi melalui perniagaan UnitedHealthcare

CVS Health dari Amerika Syarikat ini merupakan syarikat industri kesihatan pertama yang berjaya tersenarai sebagai syarikat terbesar dunia.

Perusahaan farmaseutikal ini juga merupakan yang pertama dari Global 500 yang diterajui oleh seorang CEO wanita. CEO Karen Lynch telah dilantik menerajui CVS Health pada Februari 2021.

Apple merupakan salah satu daripada lima gergasi teknologi Amerika yang dikenali sebagai FAAMG (Facebook, Amazon, Apple, Microsoft dan Google).

Apple dinobatkan dengan beberapa gelaran seperti syarikat paling berharga di dunia dan syarikat teknologi terbesar berdasarkan pendapatan (revenue).

Syarikat yang diasaskan oleh Steve Jobs dan Steve Wozniak pada tahun 1976 ini telah menempuh kejayaan yang begitu besar jika dibandingkan dengan permulaannya yang kecil.

Sinopec Group yang berasaskan perniagaan minyak dan gas ini berada dalam 10 senarai syarikat terbesar dunia walaupun antara paling muda berbanding syarikat lain.

Syarikat dari China yang ditubuhkan pada 1998 ini sedang membentuk masa hadapan yang bebas karbon apabila ia fokus dalam pengeluaran hidrogen yang lebih selamat.

Sinopec meletakkan sasaran untuk menghasilkan 500,000 tan hidrogen 'hijau' menjelang tahun 2025. Pada tahun ini, syarikat milik kerajaan itu jatuh tiga anak tangga dalam senarai Global 500.

Sebagai syarikat keempat terbesar dunia, China National Petroleum Corporation (CNPC) juga merupakan syarikat minyak ketiga paling besar di dunia.

Syarikat minyak gergasi China ini mempunyai aset minyak dan gas di sebanyak 30 buah negara. CNPC juga memainkan peranan penting dalam industri petroleum antarabangsa.

CEO syarikat ini iaitu Zhou Jiping telah meneraju CNPC yang berusia 33 tahun ini sejak tahun 2013 lagi.

Boleh dikatakan hampir seluruh rakyat Amerika berbelanja di Amazon ketika arahan berkurung dikeluarkan semasa pandemik COVID-19.

Amazon yang merupakan antara syarikat terbesar dunia itu itu telah merombak sepenuhnya cara orang berbelanja terutamanya bagi rakyat Amerika. Disebabkan itu, mereka mengukuhkan kedudukan dalam dunia perniagaan sejak ditubuhkan pada tahun 1994.

Pengasas Amazon iaitu Jeff Bezos yang dilaporkan bernilai USD 1.7 trilion (RM 7.17 trilion) baru-baru ini telah melepaskan jawatannya sebagai CEO. Jawatan itu kini disandang oleh Andy Jassy.

Syarikat elektrik milik kerajaan China ini adalah syarikat kedua terbesar di dunia. Bahkan, ia juga merupakan syarikat utilili paling besar di atas muka Bumi.

Syarikat yang berpangkalan di Beijing itu mempunyai pekerja seramai hampir 900,000 orang. Perniagaan utama mereka adalah operasi pembinaan dan grid kuasa.

Pada penggal pertama tahun 2020, syarikat ini melalui jalan sukar apabila keuntungan mereka merosot 81 peratus akibat penularan COVID-19.

Selama lapan tahun berturut-turut, Walmart telah mengungguli carta sebagai syarikat terbesar di dunia.

Syarikat yang diasaskan oleh Sam Walton sebagai perniagaan runcit keluarga pada 1962 ini berkembang menjadi rangkaian pasaraya terbesar dunia dengan 2.3 juta pekerja di 24 negara.

Sam yang menggunakan konsep mudah untuk "membantu orang menjimatkan wang supaya mereka hidup lebih baik" terbukti menjadi idea perniagaan yang menguntungkan selama lebih 59 tahun.


Kontroversi Teknologi Trek dan Kasut Larian Atlet Olimpik

Penggunaan teknologi dalam kejohanan sukan sudah lama menimbulkan perbincangan hangat di kalangan peminat dan pengikut sukan dunia.

Teknologi yang dibangunkan kini banyak membantu atlet beraksi, memberikan pengaruh besar kepada prestasi yang mampu ditonjolkan oleh atlet.

Bagi mereka yang menyokong penggunaan teknologi ini, mereka melihat teknologi sebagai pembantu kepada pencapaian yang lebih tinggi.

Manakala yang menolaknya, teknologi yang ada hanya menimbulkan ketidakseimbangan disebabkan produk atau peralatan yang terhasil, tidak semestinya boleh diakses oleh semua atlet seperti kasut atau peralatan lain.

Lain pula ceritanya dengan teknologi trek larian yang dibangunkan untuk temasya Olimpik 2020.

Trek lain yang ada dikatakan mampu mempengaruhi kekuatan larian atlet, sehinggakan mampu mempercepatkan masa yang dicatatkan. Adakah ini wajar?

Dalam beberapa dekad sebelum ini, sebuah syarikat dari Itali bernama Mondo diberikan penghormatan untuk menyediakan trek larian dalam 12 temasya Olimpik, termasuklah yang terbaru di Jepun.

Bagi semua acara Olimpik, trek yang akan dipasang dikenali dengan nama Mondotrack WS dibangunkan Mondo sebagai solusi permukaan trek menggabungkan teknologi terkini yang mencipta permukaan sempurna berasaskan getah.

Bermula temasya Olimpik 1976, trek binaan Mondo mula diterima untuk penggunaan dalam acara larian sebelum Mondo mula diberikan hak eksklusif menjadi satu-satunya pemasang trek Olimpik di temasya Olimpik Barcelona tahun 1992.

Berdasarkan statistik yang dikeluarkan oleh Mondo sendiri - sudah lebih 280 rekod baru dunia acara larian telah berjaya dicatat semasa atlet berlari di atas trek keluaran Mondo; merangkumi lebih 70% rekod baru yang dicatatkan.

Sekiranya diambil kira prestasi atlet larian Olimpik dalam temasya Tokyo, dapat dilihat bagaimana masa yang dicatatkan para atlet banyak dibantu oleh permukaan trek.

Dalam larian 400 meter berpagar bagi lelaki dan wanita misalnya, rekod dunia yang dicatat sebelum itu berjaya dipecahkan dalam kedua-dua acara.

Buat pertama kalinya dalam sejarah Olimpik, dua orang pelari wanita berjaya mencatatkan rekod bawah 52 saat dalam acara tersebut.

Pelari dari Amerika Syarikat serta bekas pemegang rekod dunia, Dalilah Muhammad percaya permukaan trek itu banyak membantu larian. Menurut Dalilah dia belum pernah berlari di atas trek yang sesempurna dan sepantas itu, sehingga mampu mencatat masa 51.58 saat.

Walau bagaimanapun, larian terbaiknya itu yang memecah rekod dunia hanya sekadar cukup untuk memenangi perak kerana rakan senegaranya Sydney McLaughlin, berjaya mencatat 51.46 saat.

Dua kategori acara 400 meter serta larian 110 meter berpagar dalam acara decathlon menyaksikan rekod baru dunia dicipta dan situasi sebegitu jarang berlaku.

Kali terakhir rekod-rekod dunia banyak dipecahkan adalah pada tahun 1988 semasa Carl Lewis dan Florence Griffith Joyner menguasai acara trek Olimpik.

Kebanyakan pihak khasnya pelari menyifatkan prestasi yang hebat dipamerkan adalah disebabkan oleh persaingan yang lebih kuat di antara atlet, mengakibatkan rekod-rekod baru terus tercipta.

Namun bagi pereka trek yang digunakan temasya Tokyo 2020, Andrea Vallauri, dia sudah menjangkakan situasi ini akan timbul disebabkan oleh rekaan trek tersebut.

Trek yang dibangunkan Mondo itu menurut Vallauri, mampu menambah prestasi larian atlet di antara 1 ke 2 peratus disebabkan rekaan permukaannya.

Trek yang dihamparkan mempunyai ketebalan 14 mm, diperbuat daripada lapisan granul getah yang turut mempunyai lapisan udara di bawahnya.

Lapisan udara yang terbentuk berdasarkan kepada rekaan granul yang dipasang direka untuk menyerap hentakan bagi meminimakan risiko kecederaan atlet semasa larian.

Namun dalam masa yang sama, tenaga yang terhasil daripada setiap langkah pelari akan dihantar semula ke kaki pelari, lalu menghasilkan kesan mirip trampolin yang membantu atlet bergerak lebih pantas.

Kebanyakan pelari menggambarkan larian di atas trek tersebut sebagai sebagai sangat pantas, di mana setiap langkah diambil sangat teratur dan perasaan lariannya sangat lancar

Walaupun ada perbincangan berkenaan pengaruh trek ke atas prestasi atlet, sekurang-kurangnya trek dibuka untuk semua.

Selain trek, kontroversi berkenaan penggunaan kasut larian juga timbul sehingga mengakibatkan konfrontasi antara atlet bertanding - khasnya melibatkan siri kasut larian keluaran Nike yang digelarkan atlet sebagai 'super spike.'

Pemenang pingat emas serta pemegang rekod dunia baru acara 400 meter berpagar Karsten Warholm, dari Norway merupakan antara individu yang lantang menyuarakan pendapat ini.

Dalam perlumbaan yang dimenanginya, 3 orang atlet yang memenangi pingat berjaya memecahkan rekod dunia yang dicatat 29 tahun lalu oleh Kevin Young dari Amerika Syarikat dengan catatan 46.78 saat.

Warholm mencatatkan 45.94 saat, seteru utamanya Rai Benjamin dari Amerika Syarikat 46.17 dan Alison Dos Santos dari Brazil 46.72 saat.

Warholm secara terbuka menuduh Benjamin yang berlari menggunakan kasut keluaran Nike mempamerkan aksi baik kerana dibantu keupayaan kasut itu, disebabkan kesan lonjakan yang mampu dihasilkan dari perubahan struktur kasut tersebut setiap kali atlet melangkah.

Menurut Warholm yang tidak menggunakan kasut kontroversi itu, pelari yang menggunakan 'trampolin' untuk membantu lariannya adalah seorang penipu.

Kontroversi  berkaitan kasut ini sudah mula dibincangkan beberapa tahun kebelakangan ini, mengakibatkan ada gesaan agar kasut keluaran Nike itu dilarang penggunaannya bagi mana-mana acara besar dunia.

Semuanya disebabkan kasut tersebut dikatakan memberikan kelebihan tidak adil kepada penggunanya, mampu meningkatkan prestasi atlet setinggi 2%.

Apa yang jelas, perbincangan berkenaan teknologi sukan dan impaknya terhadap prestasi sebenar atlet akan terus dibincangkan.

Setiap pihak terlibat pasti mempunyai hujah masing-masing sama ada untuk menyokong atau membangkang kesan teknologi dalam setiap pertandingan.

Adakah anda rasa peralatan yang membantu seperti kasut dan trek larian berteknologi tinggi satu kelebihan yang perlu kita terima atau dikawalselia?

Atau pengendali sukan perlu meminimakan pengaruh teknologi ke atas atlet, bagi membolehkan setiap acara dipertandingkan dalam kondisi sama rata?


Sejarah Atlet Transgender Pertama Rangkul Emas Dalam Sukan Olimpik

(Elaine Thompson-Herah catat rekod 100 meter wanita baharu di Olimpik Tokyo 2020)

Olimpik Tokyo 2020 kali ini melihatkan banyak sejarah baharu tercipta di mana rekod demi rekod dipecahkan.

Antaranya termasuklah rekod 100 meter wanita Olimpik yang diperbaharui oleh atlet Jamaica Elaine Thompson-Herah dengan catatan 10.61 dan 400 meter berpagar wanita oleh Sydney McLaughlin dengan catatan 51.46 saat.

Namun ada satu lagi sejarah aneh tercipta di pentas Olimpik dan kali ini ia bukanlah melibatkan pemecahan rekod yang dicatatkan sebelumnya.

Sejarah dan rekod baharu yang dimaksudkan adalah bintang bola sepak Kanada iaitu Quinn menjadi atlet transgender pertama yang pernah memenangi pingat Olimpik setelah Kanada menumpaskan Sweden dalam acara bola sepak wanita.

Kemenangan 3-2 Kanada ke atas Sweden dalam sepakan penalti menandakan kali pertama pasukan bola sepak wanita Kanada memenangi emas Olimpik dan final bola sepak Olimpik wanita pertama yang ditentukan dengan sepakan penalti, menurut FIFA.

Quinn adalah atlet transgender dan /atau bukan binari (seseorang yang identiti jantina tidak eksklusif lelaki atau perempuan) secara terbuka yang mendapat perhatian, bersama-sama dengan atlet angkat berat New Zealand, Laurel Hubbard dan pemain papan selaju Amerika Syarikat iaitu Alana Smith (atlet transgender terbuka pertama yang mewakili Amerika Syarikat di Olimpik).

Namun Quinn adalah satu-satunya daripada atlet ini yang berjaya meraih pingat emas di Olimpik Tokyo.

Lebih ramai atlet tukar jantina dan non-binary bertanding secara lebih terbuka dalam Sukan Olimpik Tokyo berbanding sebelum ini ketika mana perdebatan berkenaan perkara ini semakin hangat.

Quinn adalah atlet transgender terbuka pertama yang menyertai Olimpik setelah Jawatankuasa Olimpik Antarabangsa mengubah peraturannya pada tahun 2004 untuk membenarkan atlet transgender bertanding dalam temasya tersebut.

Untuk Olimpik Tokyo 2020 ini, terdapat sekurang-kurangnya 182 atlet LGBTQ secara terbuka yang bertanding, angka yang sangat tinggi iaitu 3 kali jumlah yang mengambil bahagian dalam Olimpik Rio 2016.

Dan sehingga 6 Ogos 2021, sekurang-kurangnya 30 atlet LGBTQ termasuk Quinn telah memenangi pingat.

Walaupun Quinn mengatakan bahawa dia bangga melihat namanya tersenarai dalam sukan bola sepak, tetapi dia juga sedih kerana atlet Olimpik seperti mereka yang terdahulu tidak boleh bersifat terbuka mengenai identiti mereka.

Hal ini diluahkan oleh Quinn di laman Instagram sehari sebelum Olimpik Tokyo bermula: "Saya merasa bangga melihat 'Quinn' muncul dalam barisan pemain dan akreditasi saya. Saya berasa sedih mengetahui ada atlet Olimpik sebelum saya tidak dapat menjalankan kehidupan "sebenar" mereka disebabkan oleh dunia,".

Quinn yang bermain di posisi tengah untuk pasukan bola sepak wanita Kanada pernah bertanding dalam Sukan Olimpik Rio 2016, di mana dia dan pasukannya memenangi pingat gangsa.


Inilah Bandar Silicon Valley Versi Russia Yang Terletak di Siberia - Akademgorodok

Terletak di kawasan terpencil disebalik hutan pinus di Siberia dan terletak kira-kira 3000 km dari Moscow, terdapat sebuah bandae khas yang dibina untuk saintis dan penyelidik. Di kawasan ini, musim sejuknya berlangsung selama enam bulan dengan suhu turun hingga -40 darjah Celsius.

Kawasan beku seperti ini kelihatan lebih sesuai untuk beruang kutub daripada dibangunkan bandar untuk menempatkan pusat kajian. Namun, Nikita Khrushchev merasakan jaraknya yang jauh dari Moscow penting agar sekumpulan manusia dengan pemikiran saintifik paling tajam di negara itu dapat bekerjasama dalam penyelidikan yang jauh dari pengaruh birokrasi.

Bagi yang tidak tahu, Nikita Khrushchev adalah seorang ahli politik Soviet yang bertugas sebagai Setiausaha Pertama Parti Komunis Kesatuan Soviet dari tahun 1953 hingga 1964. Khrushchev mengejutkan dunia komunis dengan mengecam kejahatan Stalin dan merupakan seorang pemikir yang memulakan program ruang angkasa Soviet.

Diberi nama Akademgorodok, bandar ini adalah "Kota Akademik",  jawapan Kesatuan Soviet terhadap Silicon Valley di Amerika Syarikat. Bandar ini adalah bahagian dari daerah Sovetsky di bandar Novosibirsk, Russia yang terletak 30 km ke selatan dari pusat bandar dan kira-kira 10 km di sebelah barat bandar Sains Koltsovo.

Bandar ini ditubuhkan pada tahun 1957 di bawah naungan Akademi Sains USSR. Ahli akademik Mikhail Alexeyevich Lavrentyev, seorang jurutera dan ahli matematik, Pengerusi pertama Akademi Sains Soviet Cawangan Siberia, memainkan peranan penting dalam mewujudkan Akademgorodok.

Pada zaman puncaknya, Akademgorodok adalah rumah bagi 65,000 orang saintis dan keluarga mereka dan merupakan yang kawasan istimewa untuk didiami. Dalam tempoh pemerintahan Kesatuan Soviet (1961-1991), kerana keunikan sistem ekonomi Soviet, ganjaran wang tidak selalu menjadi penanda aras bagi taraf hidup yang lebih tinggi.

Untuk mengimbangi sistem ini, pampasan khas telah diberi di Akademgorodok untuk penduduknya dan saintis terkemuka. Sebagai contoh, penduduk Akademgorodok mempunyai akses ke kedai-kedai pengagihan makanan khas (zakazov stoly) yang menyediakan akses ke beberapa makanan asas bersubsidi yang tidak mudah diperoleh di tempat lain.

Para saintis yang memperoleh gelaran doctorate (gelaran pasca PhD di bawah sistem Russia) diberi penghargaan oleh pihak berkuasa dengan perkhidmatan penghantaran makanan khas (doktorskiy zakaz) yang memberikan akses ke pilihan bahan makanan yang lebih luas daripada yang tersedia untuk penduduk lain.

Anggota Akademi Sains pula mempunyai akses ke tahap perkhidmatan yang lebih tinggi (akademicheskiy zakaz) dan layak untuk tinggal di rumah kediaman keluarga yang dianggap mewah dalam standard piawaian Soviet kerana sebahagian besar penduduk tinggal di pangsapuri di bangunan bertingkat sembilan dan empat tingkat.

Salah satu sebab utama mengapa lokasinya agak jauh daripada Moscow adalah bagi membolehkan para saintis yang bekerja di sini tidak diganggu oleh karenah birokrasi kerajaan yang ketika itu berpusat di Moscow.

Pada zaman kemuncaknya, Akademgorodok menempatkan 65,000 saintis dan keluarga mereka. Adalah suatu keistimewaan untuk tinggal di sana dan banyak ilmuan pada tahun 60-an melarikan diri ke kawasan yang terletak di pedalaman beku ini sebagai pengasingan sukarela untuk menjauhkan diri dari gangguan pemerintahan Soviet.

Rata-rata yang datang berhijrah kesini terpikat dengan janji perumahan baru dan segala kemudahan dan fasiliti untuk melakukan kajian yang wujud di sini. Penduduk menikmati kebebasan yang besar dan terlibat dalam aktiviti yang tidak pernah dibenarkan di wilayah lain Kesatuan Soviet.

Mereka disini bebas membincangkan asas-asas teori Marxis dan mengenai reformasi ekonomi, membaca buku, mendengarkan penyair dan penyanyi yang kebiasaannya tidak dibenarkan oleh kerajaan Kesatuan Soviet. Selain itu, topik penyelidikan saintifik untuk topik-topik yang dianggap sebagai ilmu pseudosains berbahaya di Moscow seperti cybernetics dan genetik turut berkembang disini.

Malangnya, visi untuk memastikan Akademgorodok bebas daripada campur tangan birokrasi terbukti mustahil di bawah Kesatuan Soviet. Kebebasan penduduk Akademgorodok dikurangkan dengan teruk pada tahun 1970-an semasa pemerintahan Leonid Brezhnev.

Kemudian apabila Kesatuan Soviet runtuh pada tahun 1990-an, ramai ilmuan terbaik negara komunis ini melarikan diri ke barat. Tetapi pembaharuan ekonomi yang dilakukan pada akhir zaman komunisme menyaksikan permulaan pelaburan swasta dan pembiayaan usaha (venture funding) di Akademgorodok.

Pada tahun 1992, sebuah syarikat perisian bernama Novosoft ditubuhkan di sini dan pelanggan utamanya adalah IBM. Sekitar masa ini juga syartikat CFT bermula, yang mengkhususkan diri dalam perbankan dan perisian kewangan. Menjelang tahun 1997 pelaburan swasta mencapai $10 juta, meningkat kepada $150 juta pada tahun 2006 dan mencapai sekitar $1 bilion pada tahun 2015.

Terdapat kira-kira 300 syarikat yang beroperasi di Akademgorodok hari ini menjalankan segala macam perniagaan daripada nano-seramik hingga video grafik untuk industri hiburan Amerika Syarikat. Syarikat besar seperti Intel dan Schlumberger telah  menawarkan peluang pekerjaan di Akademgorodok dan syarikat lain turut mengikuti langkah sama.

Kini populasinya berjumlah lebih dari 100,000 dan terdapat lebih dari 40 institusi penyelidikan yang terletak di Akademgorodok. Walaupun masih kecil menurut piawaian negara lain, usaha-usaha syarikat swasta ini telah memberikan nafas baru disini yang pernah menjadi salah satu pusat ilmiah utama Kesatuan Soviet.

Sehingga tahun 2015, 300 syarikat telah ditubuhkan sejak tahun 2011,  menawarkan peluang pekerjaan kepada kira-kira 9,000 orang dan menghasilkan 17bn rubel (£175 juta) setiap tahun. Kerana lokasinya ini, Akademgorodok juga kini dikenali sebagai "Silicon Forest".

Di Russia, kini Skolkovo telah muncul sebagai hab teknologi yang baru di pinggiran Moscow yang mempunyai lebih dari 1100 syarikat startup yang menghasilkan pendapatan lebih dari $1 bilion setiap tahun. Namun, Akademgorodok akan kekal dikenali sebagai "Silicon Valley" terawal Russia.


Adakah Pingat Emas Olimpik Diperbuat Daripada Emas Tulen?

Sudah menjadi satu trend atlet yang memenangi sebarang kejohanan sukan, akan menggigit pingat yang mereka menangi termasuklah pingat Olimpik.

Tak sakit ke gigi mereka apabila pingat itu ditokak? Mungkin tidak kot, kerana mereka atlet profesional jadi sudah pasti gusi mereka sihat dan kuat.

Pernahkah anda terfikir, adalah bahan yang digunakan untuk membuat pingat yang digigit atlet itu?

Untuk menjawab soalan adalah pingat Olimpik diperbuat daripada emas, perak dan gangsa tulen - kita hanya perlu menyemak spesifikasi pingat yang telah ditetapkan oleh Majlis Olimpik Sedunia atau IOC.

Dari segi rekaannya semua pingat Olimpik baik emas, perak atau gangsa perlu mematuhi beberapa syarat yang ditetapkan.

Pingat haruslah memaparkan Nike, dewi orang Yunani berdiri dihadapan stadium yang dinamakan sebagai Stadium Panathinaikos sebagai elemen utama dalam pingat.

Sebab itulah setiap pingat Olimpik mempunyai lakaran dewi tersebut di salah satu wajah pingatnya. Ini satu kemestian.

Selain Dewi Nike, tulisan nama kejohanan yang dilangsungkan perlu dipaparkan pada semua pingat beserta dengan simbol Olimpik yang dibentuk daripada lima bentuk cincin.

Selepas ketiga-tiga elemen ini dipenuhi, rekaan dan hiasan pingat itu semuanya diletakkan kepada daya kreativiti tuan rumah, yang biasanya akan menggabungkan elemen negara mereka ke dalam semua rekaan.

Walaupun dari segi reka bentuk diserahkan kepada tuan rumah, masih ada spesifikasi yang perlu dituruti negara penganjur dalam membentuk setiap pingat.

Semua pingat perlu mempunyai diameter di antara 70 mm minima hingga 120 mm maksima, dengan ketebalan di antara 3 mm sehingga 10 mm. Pingat emas haruslah mempunyai berat di antara 450 gram ke 800 gram.

Syarat ini menyebabkan pingat emas biasanya merupakan pingat paling berat dan gangsa yang paling ringan.

Untuk bahan-bahannya pula, IOC menetapkan bahawa pingat gangsa diperbuat daripada campuran 95% tembaga dan 5% zink. Pingat perak pula dibentuk daripada 100% logam perak.

Bagaimana dengan pingat emas? Aha! Mestilah 100% emas paling tulen boleh dibentuk kan? Tidak!

Semua pingat emas Olimpik sebenarnya diperbuat daripada perak tulen yang permukaannya disadur emas melebihi berat 6 gram. Tidak diperjelaskan apakah gred emas yang digunakan.

Dianggarkan setiap satu pingat emas temasya Olimpik Tokyo 2020 memakan kos sehingga RM3,450 bagi menghasilkannya, disebabkan harga bahan logam ketika ini yang agak tinggi.

Bagi mengurangkan kos pengeluaran pingat, kerajaan Jepun telah mempraktikkan penggunaan bahan kitar semula sepenuhnya semasa proses pembuatan pingat itu.

Pada tanggal 16 Februari 2017 sehinggalah 31 Mac 2019, badan pengelolal Olimpik Tokyo telah pun menjalankan projek yang dikenali sebagai Tokyo 2020 Medal Project.

Melalui usaha ini, pihak pengendali projek membuka peluang kepada orang ramai untuk mendermakan barangan-barangan elektronik terpakai kepada penganjur bagi membolehkan logam-logam bernilai yang ada di dalam setiap peranti, dikitar semula.

Sebanyak 78,985 tan sisa elektronik berjaya dikumpulkan sepanjang tempoh tersebut merangkumi pelbagai jenis barangan seperti televisyen, komputer riba dan juga lebih 6.2 juta telefon.

Hasilnya, barangan yang diterima akan dileraikan mengikut jenis dengan logam yang terkandung dalam setiap peranti, akan diambil dan dicairkan atau diproses, bagi mengasingkan kandungannya.

Kesemua lebih 5,000 pingat yang disediakan bagi pemenang Olimpik 2020 yang dikalungkan ke leher atlet, diperbuat daripada logam-logam terpakai itulah.

Tokyo 2020 Medal Project: Towards an Innovative Future for All


8 Acara Olimpik Paling Pelik yang Sudah Dihentikan

Sukan Olimpik Tokyo 2020 telah menyaksikan penambahan kepada lima sukan baru iaitu bola lisut (baseball / softball), karate, papan selaju (skateboard), sport climbing dan sukan luncur air.

Sukan-sukan baru ini mungkin berbeza jika dibandingkan dengan sukan Olimpik tradisional yang kita kenali tetapi ia bukanlah yang paling pelik seperti beberapa acara yang pernah dipertandingkan pada masa lalu.

Dalam artikel ini, kami senaraikan lapan sukan paling pelik yang pernah dipertandingkan di Olimpik tetapi tidak lagi dipertandingkan.

Lukisan yang memenangi pingat emas pada Olimpik Los Angeles 1932

Pertandingan seni pernah menjadi "sukan" Olimpik dari tahun 1912 hingga 1948. Sebanyak 151 pingat telah diberikan kepada pemenang dalam lima kategori berbeza iaitu seni bina, sastera, muzik, lukisan dan ukiran.

Pengasas kepada International Olympic Committee (IOC) iaitu Pierre de Coubertin melihat bahawa peserta Olimpik sejati bukan sahaja seorang yang berbakat secara atletik tetapi juga berbakat dalam bidang seni.

Walau bagaimanapun, acara seni dan kraf ini tidak bertahan lama kerana penonton lebih berminat kepada acara dan pertandingan sukan atletik. Sukan ini akhirnya dihentikan daripada Olimpik.

Pertarungan pistol ala-ala koboi ini hanya dipertandingkan semasa sukan Olimpik 1906 dan 1908 sahaja. Pada Intercalated Games 1906 (pada masa itu dianggap sebagai Olimpik tetapi tidak diakui secara resmi oleh IOC), peserta melepaskan tembakan terhadap patung menggunakan peluru palsu pada jarak 20 meter dan 30 meter.

Acara itu dirombak pada Sukan Olimpik London 1908 di mana peserta saling menembak sesama sendiri bukannya patung. Peserta memakai pakaian tebal dan topeng besi bagi melindungi diri mereka. Pistol juga tambah dengan pelindung tangan dan jari.

Selepas Sukan Olimpik London 1908, acara itu digugurkan. Apa yang menariknya, satu tinjauan yang dilakukan di Australia sebelum Sukan Olimpik Sydney 2000 mendapati bahawa 32% orang ingin melihat sukan itu dipertandingkan semula.

Bayangkan belantan seperti pin boling dihayunkan pada sekitar badan atlet, itulah yang dilakukan dalam acara mengayun belantan. Acara ini sebenarnya popular di India dan dilakukan sebagai senaman serta latihan seni mempertahankan diri.

Acara mengayun belantan ini hanya muncul di Sukan Olimpik 1904 dan 1932 sahaja. Walaupun sukan itu telah lama dihentikan, acara gimnastik berirama yang diperkenalkan pada Sukan Olimpik Los Angeles 1984 boleh dikatakan versi yang tidak jauh berbeza dengan mengayun belantan.

Jika anda ingin membuktikan kekuatan tangan anda, inilah acaranya. Acara angkat berat sebelah tangan telah dipertandingkan di Sukan Olimpik 1896, 1904 dan 1906.

Seperti nama acaranya, peserta hanya boleh mengangkat barbell menggunakan sebelah tangan sahaja. Peserta diperlukan untuk mengangkat beban pada tangan kiri dan kanan secara berasingan.

Setiap pesaing diberi tiga percubaan dan hakim akan memberikan markah berdasarkan gabungan berat diangkat oleh kedua-dua tangan. Acara ini ternyata lebih berisiko berbanding angkat berat yang kita kenali pada hari ini.

Acara panjat tali mula dipertandingkan di Olimpik moden pertama di Athens pada 1896 dan diteruskan sebagai acara kekal sehingga Olimpik Los Angeles 1932.

Acara yang menguji kekuatan bahagian atas badan ini memerlukan peserta untuk mendaki tali sehingga tahap teratas dalam masa yang paling singkat. Peserta hanya dibenarkan memanjat menggunakan tangan sahaja tanpa bantuan kaki.

Acara panjat tali yang paling epik berlaku pada tahun 1904 apabila peserta Amerika, George Eyser, memenangi pingat emas. Eyser telah kehilangan kaki kirinya akibat kemalangan itu bertanding menggunakan kaki kayu. Lebih mengejutkan, Eyser turut memenangi dua emas, satu perak dan satu gangsa dalam acara gimnastik.

Skijoring merupakan sukan kaum Nordic di mana seseorang yang menaiki kereta salji ditarik oleh anjing atau kuda. Sukan ini hanya muncul sekali semasa Sukan Olimpik Musim Sejuk 1928 di Switzerland.

Dalam acara itu, atlet menggunakan ski ditaring oleh kuda di atas tasik yang beku. Walaupun tidak lagi dipertandingkan, sukan yang mirip dengan skijoring iaitu perlumbaan kereta luncur anjing telah diperkenalkan pada Sukan Olimpik 1932.

Basikal Tandem adalah basikal yang dibina untuk dua orang penunggang. Walaupun sukan ini dianggap pelik tetapi ia menjadi acara di Olimpik buat jangka masa yang agak lama.

Acara 2000 meter pecut basikal Tandem mula diperkenalkan di Olimpik 1896 dan kali terakhir ia dipertandingkan adalah pada Olimpik Munich 1972.

Salah satu acara pecut basikal Tandem paling diingati ialah pada Sukan Olimpik Helsinki 1952 apabila dua penunggang Australia, Lionel Cox dan Russell Mockridge menyertai perlumbaan itu. Mereka tidak pernah berlatih atau memiliki basikal Tandem tetapi memenangi emas dalam acara tersebut.

Walaupun dihentikan pada 1972, acara seakan itu masih diteruskan dalam Sukan Paralimpik. Atlet yang cacat penglihatan duduk di bahagian belakang manakala orang yang mampu melihat duduk di bahagian hadapan.

Acara ski ballet merupakan acara demonstrasi pada Sukan Olimpik Calgary 1988 dan Sukan Olimpik Albertville 1992. Seperti nama acara ini, sukan ini adalah gabungan antara tarian ballet dan ski.

Peserta akan melakukan rutin mengikut muzik selama 90 saat merangkumi putaran, lompatan dan gaya. Malangnya, sukan ini tidak lagi diteruskan. Mungkin kerana ia kelihatan lebih lucu berbanding sesuatu yang mendebarkan.


7 Sukan Popular Yang Tidak Pernah Dipertandingkan di Sukan Olimpik

Sukan Olimpik merupakan temasya sukan terbesar dunia yang menghimpunkan atlet dari lebih 200 buah negara. Seperti mana yang kita sedia maklum, tidak semua sukan dipertandingkan dalam temasya yang dianjurkan setiap 4 tahun ini. Terdapat beberapa kriteria yang membolehkan sesuatu acara sukan itu disenaraikan dalam temasya Sukan Olimpik.

Apa yang pasti, populasriti sesuatu sukan itu tidak langsung menjamin sesuatu sukan itu akan dipertandingkan. Malah, kriteria populariti semata-mata tidak boleh digunapakai kerana sesuatu sukan yang popular di sesebuah negara mungkin tidak dikenali di kebanyakan negara lain.

Kali ini, pihak Iluminasi ingin berkongsi pula senarai 7 sukan yang dianggap popular tetapi tidak dipertandingkan di Sukan Olimpik. Lebih menyedihkan, 2 - 3 sukan yang tergolong dalam senarai ini pernah menjadi potensi Malaysia meraih pingat emas pertama dalam Sukan Olimpik.

Walaupun kemudahan skuasy tidak banyak di Malaysia, kita pernah mempunyai peluang cerah memenangi pingat emas di Sukan Olimpik melalui Datuk Nicol David satu ketika dahulu. Skuasy telah dipertimbangkan untuk dimasukkan ke dalam Olimpik untuk edisi 2016, 2020 dan 2024 tetapi berjaya dikalahkan oleh sukan lain dalam ketiga-tiga edisi tersebut.

Terdapat banyak alasan mengapa ia tidak berjaya. Antaranya adalah bahawa gelanggang skuasy mahal untuk didirikan, peraturannya sukar difahami dan IOC melihat sukan ini tidak boleh menarik ramai penonton. Untuk sukan yang dimainkan di lebih 185 negara oleh sekitar 20 juta orang, ianya sesuatu yang mengecewakan.

Bowling sebenarnya pernah muncul di Olimpik 1988 dan 1996, tetapi bukan sebagai sebahagian daripada program sukan rasmi. Ia diundang sebagai sukan demonstrasi untuk mempromosikan sukan ini ke dunia dan dipertimbangkan untuk dimasukkan dalam Sukan Olimpik di masa depan tetapi setakat ini belum meyakinkan IOC akan potensinya.

Walaupun bowling merupakan sukan yang popular di negara maju, satu kelemahan utama adalah bahawa akses untuk sukan ini tidak murah atau mudah bagi para belia di dunia yang kurang maju, jesterus menyukarkan mereka untuk melatih kemahiran dalam sukan ini. Tidak hairanlah sukan papan selaju dan papan luncur boleh terpilih.

Walaupun seni mempertahankan diri campuran atau mixed martial arts (MMA) sangat popular di kalangan orang dewasa muda dan diterima ramai dalam televisyen, terdapat banyak faktor yang menentang penyertaannya dalam Olimpik.

Ia masih dianggap sebagai sukan yang ganas dan berbahaya, terutama oleh organisasi yang menghendaki atlet petinju dan seni mempertahankan diri memakai penutup kepala pelindung dan peralatan keselamatan yang lain. Dengan pertarungan yang sering menyebabkan pendarahan, sukan ini dilihat bertentangan dengan nilai IOC.

Rata-rata rakyat Malaysia tahu apa itu bola jaring kerana ia antara sukan wajib untuk pelajar perempuan di peringkat sekolah lagi. Isu mengenai kemasukan bola jaring ke Olimpik ada dua. Pertama, ia hanya dimainkan di antara negara-negara Komanwel seperti Britain, Australia, Malaysia dan Singapura.

Dua, ia dianggap sebagai sukan khusus wanita. Walaupun terdapat dua sukan khusus wanita dalam program Olimpik - renang seirama dan gimnastik berirama - IOC kini mahukan penyertaan yang setara antara lelaki dan wanita terutama untuk sukan yang ingin di senaraikan dalam temasya sukan ini.

Kriket, sukan yang berasal dari Britain, adalah sukan kedua paling banyak ditonton di dunia dengan lebih daripada 2.5 bilion peminat. Walaupun terdapat peminat yang besar, kriket bukanlah sebahagian daripada Olimpik. Kriket pernah dimasukkan dalam Sukan Olimpik moden pertama pada tahun 1896, tetapi kemudian ditarik balik penyenaraiannya kerana kekurangan peserta.

Percubaan pertama itu nampaknya gagal. Pelbagai alasan, termasuk fakta bahawa sukan ini tidak dimainkan oleh majoriti negara di seluruh dunia menghalang kriket daripada dimainkan di Olimpik lagi.

Pada tahun 1920-an, IOC mengakui catur sebagai sejenis sukan. Ia dirancang untuk dimasukkan menjadi sebahagian daripada acara bagi Sukan Olimpik Paris 1924, tetapi akhirnya dibatalkan kerana sukar untuk membezakan antara pemain amatur dan profesional.

Persekutuan Catur Dunia sering meminta sukan ini dimasukkan ke dalam Olimpik dan memastikan organisasi itu sentiasa mematuhi peraturan IOC. Walau bagaimanapun, syarat baru IOC yang menetapkan "sukan minda" tidak boleh disenaraikan bermakna catur selama-lamanya tidak akan dipertandingkan dalam Sukan Olimpik.

Walaupun sukan dart tidak memerlukan pergerakan fizikal yang banyak, ianya masih dianggap sebagai sejenis sukan dan oleh itu layak untuk dipertimbangkn untuk dipertandingkan dalam Sukan Olimpik. Terdapat banyak usaha oleh pelbagai organisasi rasmi untuk memasukkan sukan ini ke Olimpik, dan Jawatankuasa Olimpik mengatakan ia mungkin akan dipertimbagkan dalam Sukan Olimpik 2024.

Sebab penting sukan ini tidak dimasukkan adalah dart tidak mempunyai badan pertubuhan sukan rasmi sejak tahun 1994. Terdapat konflik antara atlet-atlet dart yang keluar daripada British Darts Organisation (BDO) membentuk World Darts Corporation (WDC) dan kemudian Professional Darts Corporation (PDC).


Varian Lambda COVID-19: 55 Kali Ganda Lebih Ganas Dan Berbahaya Dari Alpha

Pada akhir Disember 2019, sejenis novel coronavirus pertama kali dilaporkan di Wuhan, China, yang menunjukkan kadar jangkitan yang tinggi dan menyebabkan gejala seperti pneumonia.

Para saintis kemudiannya mengenal pasti virus RNA ini sebagai sindrom pernafasan akut yang teruk (SARS-CoV-2).

Oleh kerana mutasi yang sangat cepat, kemunculan beberapa varian SARS-CoV-2 secara berkala telah dilaporkan.

Beberapa daripadanya dianggap sebagai “varian yang perlu diperhatikan” (VOC), seperti Alpha, Beta, dan Delta. Varian lain dikenali sebagai "varian yang menarik minat" (VOI), seperti Eta, Kappa, Lambda dan Iota.

Akibatnya, para penyelidik memerhatikan kelaziman varian ini kerana kumpulan ini boleh menimbulkan ancaman global.

Varian Lambda tergolong dalam keturunan C.37 yang mana kelihatan seperti varian yang paling berbahaya setakat ini.

Varian ini pertama kali dikenal pasti di Peru pada Ogos 2020, di mana ia kini menjadi jenis virus yang dominan dan sebahagian besarnya merebak di negara-negara Amerika Selatan termasuk Chile, Argentina, dan Ecuador.

Kini, varian Lambda telah dilaporkan tersebar di 26 negara di seluruh dunia, menurut pangkalan data Global Initiative on Sharing All Influenza Data (GISAID).

Sebelum ini, kadar vaksinasi di Chile adalah sangat tinggi dan satu kajian yang dilakukan di Chile menunjukkan bahawa sekitar 60% penduduk tempatan telah menerima sekurang-kurangnya satu dos vaksin COVID-19.

Namun pada musim bunga 2021, berlaku peningkatan kes COVID-19 yang sangat pantas di itu dan ini kerana varian Lambda mampu melepasi tindak balas imun yang disebabkan oleh vaksinasi.

Para penyelidik di Universiti Tokyo di Jepun telah memberi amaran dalam kertas saintifik baharu yang diterbitkan pada 28 Julai bahawa varian Lambda COVID-19 mungkin lebih tahan terhadap vaksin dan sangat berjangkit berbanding varian sedia ada.

Dalam eksperimen makmal, kumpulan penyelidik tersebut mengenal pasti tiga mutasi pada protein spike varian Lambda yang dikenali sebagai RSYLTPGD246-253N, 260 L452Q dan F490S.

Mutasi ini telah membuatkannya lebih kebal terhadap peneutralan oleh antibodi yang disebabkan oleh vaksinasi.

Dalam kata mudah, varian ini adalah kebal terhadap vaksin berbanding strain COVID-19 yang pertama kali dikenal pasti di Wuhan, China.

Tidak cukup dengan itu, pasukan penyelidik ini turut mengenal pasti dua mutasi selanjutnya iaitu T76I dan L452Q, yang menjadikan varian Lambda sangat mudah untuk tersebar.

Malah, mereka juga memberi amaran bahawa klasifikasi Lambda sebagai varian yang menarik minat dan bukannya varian yang perlu diperhatikan oleh WHO mungkin menyebabkan sesetengah orang menganggap varian ini tidak begitu serius.

Penyelidik senior Kei Sato berkata bahawa varian Lambda ini berpotensi menjadi ancaman kepada masyarakat manusia di seluruh dunia.

Dr. Pablo Tsukayama, ahli mikrobiologi molekul di Universiti Cayetano Heredia di Lima, Peru, dan salah seorang yang membantu mendokumentasikan varian Lambda memberitahu:

Lonjakan dari 1 hingga 50% ini adalah petunjuk awal bahawa varian ini sangat mudah tersebar. Pada puncak gelombang jangkitan baru-baru ini di Peru, negara itu kehilangan lebih dari 1000 nyawa sehari per kapita.

Menurut satu lagi kertas yang diterbitkan oleh Universiti Chile, varian Lambda adalah lebih mudah berjangkit daripada Delta dan kira-kira 55% lebih berjangkit dari varian Alpha.

Ini bermakna ia 50% peratus lebih berjangkit daripada strain Wuhan yang asal.

Sebelum ini, varian Delta telah mengubah pemahaman para saintis berkenaan betapa cepatnya virus ini boleh berkembang menjadi bentuh baharu yang sangat membinasakan.

Dan jika varian Delta sahaja sudah mampu mengucar-kacirkan sistem kesihatan dunia, varian Lambda adalah jauh lebih ganas yang bakal menggila dalam masa terdekat.